وتووێژە لەگەڵ کەسایەتی ناسراوی کورد سەرهەنگ ئیرەج قادری. ئاماده‌کردنی: ئارام قادری\nسه‌رهه‌نگ ئیره‌ج قادری: وه‌ک تاکی کورد داوام ئه‌وه‌یه که حیزبه‌کوردیه‌کان به هیچ جۆر دوژمنایه‌تی یه‌کتر نه‌که‌ن و شه‌ڕی براکوژی حه‌رام بکه‌ن.\nسه‌رهه‌نگ قادری: 18 ساڵ له پله‌کانی ڕێبه‌رایه‌تی هه‌م وه‌کوو جێگر و کۆمیته‌ی ناوه‌ندی حیزبی دێمۆکڕات دا به‌شدار بووه.\nله کۆنگره‌ی 4 دا بۆ یه‌که‌م جار کۆمیسیۆنێک دانرا به ناوی کۆمیسیۆنی بازره‌سی ئه‌و و 6 له هاوڕێیانی له لایه‌ن ئه‌ندامانی کۆنگره هه‌ڵبژێردران. له ساڵی 1981 له کۆمیسیۆنی سیاسی نیزامی کاری کردوووه هه‌تا کۆنگره‌ی 7 وه‌کوو جێگری کۆمیته‌ی ناوه‌ندی. له کۆنگره‌ی 8 ڕه‌گه‌ڵ حیزبی دێمۆکراتی کوردستانی ئێران، ڕێبه‌رایه‌تی شۆڕشگێرکه‌وت له کۆنگره‌کانی( 10-9- 8) وه‌کوو کۆمیته‌ی ناوه‌ندی مایه‌وه. له ساڵی 1996 له وڵاتی سوئێد نیشته‌جێیه.\nکاک سه‌رهه‌نگ ده‌کرێ که‌مێک له باره‌ی ژیانی خۆت و هه‌روه‌ها له سه‌ر کاره‌کانت له ئه‌رته‌شدا و چۆنیه‌تی گه‌یشتن به پله‌یی سه‌رهه‌نگی له ناو ئه‌رته‌شدا بۆ خۆێنه‌رانه‌رانمان بدوێی؟\nمن ئیره‌ج قادری ناسراو به سه‌رهه‌نگ قادری له ساڵی 1314ی هه‌تاوی(1935) له ئاوایی سه‌روکانی سه‌ربه ناوچه‌ی لاجانی شارستانیپیرانشار له دایک بووم. له‌و کاته‌دا له گوونده‌کان قووتابخانه‌نه‌بوون و منیش چه‌ند ساڵێک لای فه‌قێ و میرزاکان ده‌رسم خوێند. له ساڵی 1327، باوکم له‌سه‌ر داوایی مامه‌حه‌مه‌دم(کاپیتان قادری) که ئه‌و کات به قاچاخی له باشووری کوردستان ده‌ژیا داوایی قووتابخانه‌ی ده‌وڵه‌تی کرد. ده‌تووانم بڵیم گووندی سه‌روکانی یه‌که‌مین گووندی ناوچه‌که بوو که قووتابخابه‌ی بۆهات، ئه‌ویش به‌بڕوای خۆم ده‌گه‌ڕێته‌وه بۆ ڕووناکبیری و تێگه‌یشتوویی مامم.\nبنه‌ماڵه‌ی ئێمه دوایی هه‌ره‌س هێنانی کۆماری کوردستان ئاواره‌ی باشوور بووین و له گووندی خه‌لان لایی شێخ عه‌لاوه‌دین گیرساینه‌وه. له ساڵی 1326 وه‌به‌ر لێبووردنی گشتی رێژمی پاشایه‌تی که‌وتین و گه‌ڕاینه‌وه. تا پۆلی شه‌شه‌می سه‌ره‌تایی له سه‌روکانیم خوێند و له ساڵی 1331 له‌گه‌ڵ چه‌ند که‌س له خزمانم چووین بۆ شاری نه‌غه‌ده و بۆ درێژه‌دانی خوێند و باوکم ئێمه‌ی به خوالێخۆشبوو كاک که‌ریم حیسامی سپارد و دۆستایه‌تی من و کاک که‌ریم نیزیک به نیو سه‌ده به‌رده‌وام بوو.\nله ساڵی 1334 له ده‌بیرستانی نیزام له شاری ورمێ وه‌رگیراموله ساڵی 1337 له زانکۆی ئه‌فسه‌ری له تاران وه‌رگیرام.\nبه‌کورتی پله ئه‌ڕته‌شیه‌کانم به‌م شێوه‌یه‌ی خوواره‌بووه: له ساڵی 1337 ته‌واو کردنی ده‌بیرستانی نیزام. 1340 ته‌واو کردنی زانستگه‌ی ئه‌فسه‌ری به پله‌ی ستوان دووهه‌م. 1343 به ستوان یه‌که‌م. 1347 سه‌روان و له ساڵی 1353 ده‌ره‌جه‌ی سه‌رگووردیم وه‌رگرت و له ساڵی 1356 بووم به سه‌رهه‌نگ.\nله ساڵی 1353 تا ڕووخانی رێژیمی پاشایه‌تی ماڵم و کارم له شاری مه‌هاباد بوو له تیپی 3ی مه‌هاباد و هه‌ر له ساڵی 1357 له‌گه‌ڵ چه‌ند له دۆست و هاوڕێی نیزیکه‌کانی خۆم توانیمان پادگانی مه‌هاباد به هه‌م که‌لووپه‌لی نیزامیه‌وه بخه‌ینه به‌رده‌ستی حیزبی دێمۆکڕات.\nئایا ئێوه کورده‌کان له ناو ئه‌رته‌شداته‌شکیلاتێکتان هه‌بوو بۆ تاوتوێ کردنی پرسی کورد له‌و سه‌رده‌مه‌دا ؟\nمن به‌ش به‌حاڵی خۆم ئه‌وه‌نده‌ی ئاگادار بم هیچ ته‌شکیلاتێکی حیزبیمان نه‌بوو، لانی که‌م ئه‌و به‌شانه‌ی من کارم تێداکردوون باسی حیزبایه‌تی نه‌ده‌کرا. به‌ڵام ده‌توانم بڵێم که زۆربه‌ی ئه‌فسه‌ر و ده‌ره‌جه‌داره کورده‌کان پێکه‌وه زۆر ته‌با و دۆست بووین و پاش ته‌واو بوونی کاری ڕۆژانه هاتووچۆی یه‌کترمان ده‌کرد.\nچه‌ند توانیتان به که‌لک وه‌رگرتن له ئه‌زموونی ئه‌رته‌شێکی مونه‌زه‌م،هێزی پێشمه‌رگه‌ش سازمان بده‌ن؟ ئایا نه‌زم و دیسپلین و نه‌هێنی پارێزی هێزی پێشمه‌رگه جێگای ره‌زامه‌ندی ئیوه بوو ؟\nئێمه ئه‌ڕته‌شییه‌کانی ناو حیزب هه‌ر له‌سه‌ره‌تاوه داوامان له شه‌هید قاسملوو کرد تا هێزی پێشمه‌رگه سازمان بدرێ. له‌سه‌ر بڕیاری ده‌فته‌ری سیاسی حیزب که ئه‌وده‌م له ئاش پشکاوێ بوو هیزی پێشمه‌رگه سازماندرا. بۆ نموونه: په‌ل، ده‌سته، لک و هێز یادگاری ئه‌و سه‌رده‌مه‌ن.\nهه‌ستی کوردایه‌تی و نیشتمانپه‌روه‌ری له ناو بنه‌ماڵه‌ی ئێوه‌دا ،واتا بنه‌ماڵه‌ی قادری هه‌میشه به‌هیز بووه .ئێوه هۆی تێکه‌ڵاوی بنه‌ماڵه‌که‌تان له گه‌ڵ جولانه‌وه‌ی رزگاری خوازی رۆژهه‌ڵاتی کوردستانله چیدا ده‌بینن ؟\nئه‌وه‌نده‌ی من بیزانم و هه‌ستی پێبکه‌م، کورددایه‌تی و هه‌ستی نیشتیمانپه‌روه‌ری بنه‌ماڵه‌ی ئێمه له ساڵی 1320 و هاتنی ئه‌ڕته‌شی سوور گه‌شه‌ی ستاندووه. بۆ نموونه باوکم له سه‌رده‌می کۆماردا له لایه‌ن کۆماره‌وه وه‌ک سه‌رهه‌نگی ئیفتیخاری له شاری نه‌غه‌ده خزمه‌تی ده‌کرد و له‌گه‌ڵ بابایۆف که نوێنه‌ری وڵاتی سۆڤییه‌ت بوو هاوکار بوون.\nمامیشم، کاحه‌مه‌دی سه‌روکانی ناسراوه زۆر چالاکێکی به‌ناوبانگی سیاسی و نیزامی بووه و به پێی بیره‌وه‌ریه‌کانی کاک که‌ریم حیسامی ته‌نیا که‌سێک بوو که له سه‌ر ده‌ستی مووباره‌کی پێشه‌وا قازییه‌وه میداڵی ئازایه‌تی وه‌رگرت. ئه‌ویش له به‌ر ئه‌و قاره‌مانه‌تییه‌ی بوو که هاوڕییه‌تی له گه‌ڵ بارزانیه‌کان دژ به ئه‌ڕته‌شی رێژیمی شا ئه‌نجامی دابوو. کاپیتان قادری ناوێکی ناسراو بوو بۆ ئه‌و که‌سانه‌ی له‌سه‌رده‌می کۆماردا چالاک بوون.\nله چه‌ند سالی رابردوودا زۆربه‌ی حیزب و رێکخراوه‌کانی رۆژهه‌ڵاتی کوردستان توشی لێکدابران بوون ، ئیوه ئه‌م لێکدابرانه بۆچی ده‌گێرنه‌وه ؟\nمه‌سه‌له‌ک هه‌یه که ده‌ڵێ هه‌رکات سه‌رتاشه‌کان مووشته‌رییان نه‌بوو سه‌ری یه‌کتری ده‌تاشن. به‌داخه‌وه ئه‌و مه‌سه‌له‌یه له حیزب و ڕێکخراوه‌کانی ئیمه ڕوویداوه، به بڕوای من هه‌رکات ڕێکخراوێک له خه‌ڵکه‌که‌ی خۆی دوورکه‌وێته‌وه له جم وجۆڵ ده‌که‌وێ و تووشی نه‌خۆشی ده‌بێ. دابڕان له وڵات واته ئه‌و خه‌ڵکه‌ی که تۆ نوێنه‌رایه‌تی ده‌که‌ی هۆیه‌کی سه‌ره‌کییه بۆ لێکدابڕان و پارچه پارچه بوون. هه‌رچه‌ند که ده‌بێ بڵێم هۆی دیکه‌ش زۆرن، ته‌حه‌موول نه‌کردنی بیرو ڕای جیاواز به هیچ نه‌گرتنی ڕای که‌ماییه‌تی ناو ڕێکخراوێکدا هۆیه‌کی دیکه‌ی ئه‌م ڕووداوانه‌ن.\nبه‌ڕای به‌رێزتانله‌مکاته هه‌ستیاره‌داهۆی پێک نه‌هاتنی به‌ره له ناو حیزب و رێکخراوه‌کانی رۆژهه‌ڵاتی کوردستان له چیدایه ؟\nگرفته‌که گرفتی ده‌سه‌ڵات و خۆبه‌زل زانینه یان باشتر وایه بڵێم خۆ به هه‌موو شتێک زانینه. هه‌ر وه‌ک چۆن له پرسیاری پێشوودا ئیشاڕه‌م پێکرد ته‌حه‌موول نه‌کردنی ڕای مووخالیف بۆته نه‌خۆشی له ناو حیزبه کوردییه‌کاندا.\nبه بڕوای من تا ئه‌و کاته‌ی هه‌ر حیزبێک ڕێز له حیزبه‌کانی دیکه نه‌گرێ و مافی به‌رامبه‌ر بۆ ئه‌وانیتر دانه‌نێ ناتووانێ باسی پێکهێنانی به‌ره بکا و به‌ره‌ش پێک نایه. به پڕوای من کوردستان مڵکی گه‌لی کورده و گه‌لی کوردیش پێکهاتووه له تاک تاکی مرۆڤی کورد و ده‌یان بیرو ڕای جیاوازی تێدایه، ئه‌و حیزب و ڕێکخراوانه‌ش که ئه‌و خه‌ڵکه نوێنه‌رایه‌تی ده‌که‌ن ده‌بێ به‌رله هه‌موو شتێک ئه‌وه بزانن که ئه‌وان نوێنه‌ری هه‌موو خه‌ڵک نین، و ته‌نانه‌ت ئه‌گه‌ر نوێنه‌ری زۆرینه‌ش بن، ده‌بێ ڕێزبۆ که‌ماییه‌تی دانێن جا به باوه‌ڕی من ئه‌و بیرو بۆچوونه دروست نه‌بێ قه‌ت به‌ره‌ش دروست نابێ.\nبه‌ڕای به‌رێزتان ئایا کورده‌کانی تاراوگه توانیویانه ده‌سکه‌وتێکی به‌رچاو به‌ده‌ست بێنن ؟\nبه بڕوای من کورده‌کانی ده‌ره‌وه‌ی وڵات به‌ش به‌حاڵی خۆیان زه‌حمه‌تیان کێشاوه. زۆربه‌ی ئه‌وان ته‌مه‌نی گه‌نجیان له پێشمه‌رگایه‌تیدا تێپه‌ڕکردووه. له ڕاستیدا چالاکی له ده‌ره‌وه کارێکی ئاسان نییه، چوونکه لێره که‌س ناتووانێ به‌شه‌و و ڕۆژ له خزمه‌ت حیزب یان ڕێکخراوێک دابێ. ئه‌وجار چوونکه ئێمه له ناو کۆمه‌ڵگای خۆمان دانین چالاکیشمان فه‌رقی هه‌یه و زۆرتر چالاکی فه‌رهه‌نگی و ئه‌ده‌بییه. چالاکیی سیاسیش ناتووانێ ڕه‌نگدانه‌وه‌ی زۆری له وڵاتدا هه‌بێ.\nبه‌ڵام به‌گشتی کورده‌کانی ده‌ره‌وه یان به قه‌ولی ئێوه تاراوگه هه‌ستی کوردایه‌تیان به‌هێزه. له راستیدا مه‌سه‌له‌ی ئابووری به‌شی زۆرینه‌ی کاتی خه‌ڵکی تاراوگه‌ی به‌خۆوه مه‌شغووڵ کردووه.\nدوا وته بۆ ئێوه‌ی به‌ڕێز.\nوه‌ک تاکی کورد داوام ئه‌وه‌یه که حیزبه کوردییه‌کان به هیچ جۆرێک دووژمنایه‌تی یه‌کتر نه‌که‌ن، شه‌ڕی براکوژی حه‌رام بکه‌ن. خه‌باتی کورد له هه‌موو پارچه‌کان به پیرۆز بزانێ و ئه‌گه‌ر ده‌توانن یارمه‌تی یه‌کتری بده‌ن ته‌نانه‌ت به‌نهێنیش بێ\nله کاتی به کار هێنانی زمان و قه‌ڵه‌م که‌ڕامه‌ت و شه‌خسییه‌تی یه‌کتری بپارێزن تا دووژمن به هیچ جۆر پێمان خۆش نه‌بێ. هیوای دوژمن ناکۆکی و پارچه‌پاڕچه بوونی ئێمه‌یه.\nله کۆتاییدا ئارام گیان دیسان سپاستان ده‌که‌م، به‌و هیوایه که شاهیدی کیان و سه‌ربه‌خۆیی خۆمان بین!


(ك. ن. ك) كۆرپەیەك كە بەر لە دایك بوون، مرداندیان!\nپرسی كورد و بابەتی پێوەندیدار بە دۆزی كورد و بزووتنەوی رزگاریخوازی كوردستان، بابەتێكی چەند چەمكە بە بەستێنێكی بەرین و لە هەركامە لە پارچەدابڕێندراوەكانی كوردستاندا هەڵگر و خاوەنی كۆمەڵێكی بەرفراوان فاكتەر و تایبەتمەندیە كە بە بێ لە بەرچاو گرتنی ئەو راستیانە، ناتوانرێ و ناكرێ خوێندنەوەیەكی واقێع بینانەی بۆ بكرێت.\nكوردستان بە گشتی هەڵكەوتە و ناوچەیەكی جوغرافیایی و كۆمەڵێك رەهەندی تایبەتە كە بە درێژایی مێژوو جێگەی تەماع و ململانێی وڵاتانی دوور و نزیك بووە. لە راستیدا كورد بە بێ ئەوەی كە خۆی رۆڵی گێڕابێت، خۆی و مڵك و ماڵ و سامان و وڵاتی هەمیشە قوربانی بووە. بە پێی گشت دەق و سەرچاوە و بەڵگە مێژووییەكان وڵاتی كوردان گۆڕەپانی رمبازێنی رۆم و ئێران، یوونان و ئێران، مەقدوونیەكان و ئێران، مەسیحیەت و ئیسلام، عەرەب و ئێران، مەغوولەكان و ئێران، عوسمانیەكان و سەفەویەكان(ئێران)، ئێراق و ئێران، رادیكالیزمی توند ئاژۆی ئیسلامی و .... بووە. جا سەیر لەوەدایە كە هەمیشە جیرانەكان هاتوون و شەڕیان لە ناوچەیەك كردووە كە هیچ قازانج و بەرژەوەندیەكی دانیشتووان و خەڵكی خۆجێی ئەو ناوچەیەی تێدا نەبووە و لە بەر قازانج و بەرژەوەندیی ئەوان نەبووە و رۆڵیان تێیدا نەگێراوە و تەنیا و تەنیا قوربانی بوون و وڵات و بنەماڵەیەن دابەش و هەنجن هەنجن كراوە.\nدوژمنان و داگیركەرانی كوردستان هەمیشە حەولیان داوە ئێمە پشتگوێ بخەن و بمانكەنە پاشكۆ و بە كیفی خۆیان كەڵكمان لێ وەرگرن و بەداخەوە زۆرجار لەو پلان و پیلانانەشدا سەركەوتوو بوون. بە هەموو ئامراز و شێوازێك لە سەر نەهێشتنەوەی "متمانە بەخۆ" و " باوڕ بەخۆ" بوونی تاكی كورد بە درێژایی مێژووی داگیركارانەی خۆیان جووڵاونەتەوە. تا رادەیەك كە بڕیك لە خۆمان زۆر جار دۆخەكەیان لێ گۆڕاوەو خۆیان لە ژێر رووبەندی رزگاریدەر لە هەمان ئامرازی داگیركەر كەڵكیان وەرگرتووە و تەنانەت جێگای خۆشیان لە گەڵ داگیركەر تێكچووە و پڕوپاگەندی ئەوەیان كردووە كە : كورد نابی بە هیچ، كورد دەستی زۆری بەسەرەوە نەبێ، خواناناسێ و لەم شێوازە لێدوانە. زۆر جار خۆیان بە تاكە رزگاریدەر ئەزانن و پێیان وایە دەرمانی حەوت دەردانیان لایە و تەنیا رێگای دەربازبوون لەو نەهامەتی و چەرمەسەرێیە هەر ئەو نوشتەیەیە كە لە زار و نووكی خامەی ئەوانەوە دەچۆڕێتە خوارەوە.\nئەو نوسخە و نوسخە نووسینانە ساڵەهایە دێن و دەچن و رەنگ و تام و بۆنیان پێوە نەماوە. هەركامە لە بەشەكانی كوردستان تایبەتمەندیی خۆیان هەیە و پێویستە بە پێی تایبەتمەندیەكانیان و بە پشت بەستن بە ئێرادەی جەماوەر و دەرفەتە خۆجێی میكانیزمە شیاوەكانی خۆیان بەرەوە پێش بچن. ئەو نوسخە پێچراوانە دووپات كردنەوەی "امە السلامیە"و" امە العربیە" ی سەدام و بن لادەن و زەرقاوی و بەغدادی و موفتی و ئێخوانە لە هەزار تۆی دەمامك و رووبەندی فریودان و هەڵخڵەتاندن.\nئەزموونی ئەو بابەتە زۆرن و تازەترینیان لە بار بردن و خەساردانی دەسكەوتەكانی خەباتی كوردە لە باكووری كوردستان و دانی مەجال بە دوژمن بۆ دەستێوەردانی هەمە چەشنەوە و هەمە لایەنە تەنانەت پارلەمانتارانی كورد. بە قەولی ئەو پەندە كە ئەڵی كەچەڵ گەر تیماركەر بوایات، سەری خۆی تیمار ئەكرد. هەروەها هاوپەیمانی لە گەڵ دوژمنی مێژینەی كورد كە دەسەڵاتدارنی دەمێشقن و رادەست كردنەوەی ناوچە ئازادەكان و بیرە نەوتەكان بە دەسەڵاتی ئەسەد یەك لا ببنەوە، جا با لایەنی پێوەندیدار لە سكەكەی باكووری كوردستان بێتەوە ئینجا نوسخە بۆ رۆژهەڵات یان بەشەكانی تری كوردستان بنووسێت.\nكوێر بێ ئەو چاوەی بە تەبایی و و لێك نزیك بوونەوە و كۆدەنگیی كورد هەڵنیایی. با كوردیش كۆمەڵەیەكی وەكە "كۆمكاری عەرەبیی بێت، با یەكێتیەكی وەكە یەكێتی ئۆروپای بێت، كێ كێشەی لە گەڵ ئەوە هەیە؟ پێم وانیە تاكە كوردێك بێت كە كێشەی لە گەڵ ئاوها بابەتێك بێت. بەڵام بە كامە پێوەر و بە پێی كامە دۆخ؟ لایەنێك خۆی كوێخا فەرز بكات و بە نیاز بێت هێژموونیی خۆی بسەپێنێت؟ لایەنێك كە هەرچەشنە دەرەتان و مەجالێك لە لایەنی بەرانبەری زەوت بكات و لە دەسەڵاتدارنی داگیركەر بەرانبەر بە لایەنە سیاسیە كوردیەكان دڕتر و دوژمانكارانەتر هەڵس و كەوت بكات؟ لایەنێك كە خۆی تا ئەمڕۆش نەیزانیوە چیی ئەوێت و چیی ناوێت؟ لایەنێك كە رۆژێك بڕوای بە یەكپارچەیی خاكی كوردستانە و رۆژی دواتر لە قەبارەی بچووك بچووك دا كوردستان سەرلەنوێ دابەش ئەكاتەوە؟ لایەنێك كە خۆی دیلی كەلتوری دەگیركەرانەوە و سەرەرای ئەو گشتە دەوڵەمەندیەی شێواەزاری كوردی، تەنیا یەك شێوەزاری پێ فەرمەیە و ئەوانیتری پێ" ناوڵات پارێزیە"؟ لایەنێك كە بە شێوازی ستالین و یەكێتی سۆڤێت دایمە خەریكی " احزاب برادر" لێدانە؟\nوەها كۆڕ و كۆمەڵێك ماوەی چەند ساڵە دامەزراوە بێزەحمەت یەك دوو لە دەسكەوتەكانی باس بكەی با ئێمەش ئاگاداری بین جیا لەوەی كە لە خزمەت لایەنێكی تایبەتی سیاسی دا بووە پەرەی بە ئێنشقاق و پەرەوازیی داوە، كامە رۆڵی پۆزەتیڤی گێڕاو؟\nهەر وەك پێشتر ئاماژەم پێیدا، كوێر بێ ئەو چاوەی كە بە تەبایی و و لێك نزیك بوونەوە و كۆدەنگیی كورد هەڵنیایی. بەڵام تا ئەو كۆڕە خۆی لە ژێر هەیمەنە و هێژموونی لایەنێكی دایریكراودا رزگار نەكات و وەكو كۆڕێكی بەدەربەست و خەمخۆری راستەقینەی نەتەوەیی پێكهاتوو لە هەموو لایەنە سیاسیەكانی كوردستان خۆی نەسەلمێنێت، تەنیا دەسكەوتی كوتانی ئاسنی سارد و ئاو لە هاوەنە. بژی كۆدەنگی و هاوئاهەنگیی راستەقینەی كورد لە پێناو دەستەبەر كردنی مافە زەوت كراوەكانی و بەرژەوەندیی گشتیی كوردستان.\nئه‌م بابه‌ته 598 جار خوێنراوه‌ته‌وه


کوردپرێس :: Kurdpress News Aganecy - کێشه‌کانی رۆژهه‌ڵاتی ناوین ته‌نیا له رێگه‌ی گفتوگۆوه چاره‌سه‌ر ده‌بن / ئێران یه‌کێکه له کاریگه‌رترین هێزه‌کانی ناوچه‌که\nکوردپرێس – دوای سه‌رده‌می شه‌ڕی سارد و پاش داڕووخانی یه‌کێتی سۆفییه‌ت داڕێژه‌رانی ئایدیای "به‌ڕێوه‌به‌ربردنی دیسیپلینی نوێی جیهانی" به دوو شێواز ئیشیان کردووه: 1- به جیهانی کردنی که‌لتوری رۆژئاوایی له ژێر ناوی سیستمێکی نوێ له داسه‌پاندنی که‌لتوری و سیاسی 2- په‌ره‌دان به بایه‌خه ئه‌مریکییه‌کان به که‌ڵک وه‌رگرتن له هێرشی سه‌ربازی.\nله‌م دوو نیگایه‌دا، ئه‌مریکییه‌کان له دوای ئه‌وه‌ن بێجگه له‌وه‌ی که بینای فیکری "ئیمپڕاتۆری جیهانی" خۆیان سازبکه‌ن، ئاوا له لایه‌کی دیکه‌وه هان ده‌ده‌ن ئه‌وانی دیکه‌ش به‌ره‌و بایه‌خه جیهانییه‌کانی خۆیان ببه‌ن.\nدکتۆر ئه‌سعه ئه‌رده‌ڵان، مامۆستای یاسای په‌یوه‌ندییه نێونه‌ته‌وه‌ییه‌کان له‌سه‌ر ئه‌م باوه‌ڕه‌یه: گه‌ڕانه‌وه بۆ ده‌قی مافه نێونه‌ته‌وه‌ییه‌کان و ره‌چاوکردنی ئه‌وان، باشترین رێگه‌چاره‌یه بۆ لێکتێگه‌شتن. به‌شی شه‌شمی بیاننامه‌ی نه‌ته‌وه یه‌کگرتووه‌کان که نموونه‌یه‌کی باشه بۆ چاره‌سه‌ر کردنی ناکۆکییه نێونه‌ته‌وه‌ییه‌کان، پێشنیارگه‌لی زۆر باشی بۆ گفتوگۆ و لێکتێگه‌شتن خستووه‌ته به‌رده‌ست. ئه‌گه‌ر بتوانین وڵاته به‌هێز و شه‌ڕ خوازه‌کان ناچار بکه‌ین که له پڕۆژه ده‌نگپێدراوه‌کان له مه‌کۆ گشتییه‌کانی نه‌ته‌وه یه‌کگرتووه‌کان فه‌رمانبه‌ری بکه‌ن، ره‌نگه رێگه‌ی گه‌یشتن به سازان نه‌ختێک درێژ خایه‌ن بێت، به‌ڵام تاوان و باجی که‌متری له دوایه. رێکخراوه ناوچه‌ییه‌کان و نێونه‌ته‌وه‌ییه‌کان ئه‌گه‌رچی نیانتوانیوه ریشه‌ی شه‌ڕ و ده‌مارگرژی و وێرانگه‌ری وشک بکه‌ن، به‌ڵام له زۆر که‌یسی دیکه‌دا له کاره‌ساتگه‌لێکی به‌رڵاوتر به‌رگیران کردووه.\nده‌قی ته‌واوی گفتوگۆکه‌ی کوردپرێس له‌گه‌ڵ دکتۆر ئه‌سعه‌د ئه‌رده‌ڵان:\nکوردپرێس – "نیئۆ کونزرڤاتیڤه‌کان" به رێبه‌ری ئه‌مریکا ئه‌و کاته‌ی "ئایدای به‌ڕێوبه‌ردنی دیسیپلینی نوێی جیهانیان" خسته به‌رده‌ست، له دیموکڕاتیزه کردنی جیهان بیریان ده‌کرده‌وه، به‌ڕێوه‌بردنی دیسیپلینی نوێی جیهانی ئه‌مریکا له سه‌ر چ ته‌وه‌رگه‌لێک ئیش ده‌کات؟\nئه‌رده‌ڵان: ئه‌م ئایدیایه له سه‌ر دوو ته‌وه‌ر بونیاد نرابوو که شاڵاو و بونیادی بیرۆکه‌ی باش‌تر بوونی ئه‌مریکییه‌کانی له زمانی راسته نوێکانه‌وه ده‌خسته روو.  یه‌کیان ئه‌و مافه‌یه که له جیهاندا ئه‌مریکییه‌کان به مافی تایبه‌ت به خۆیانی ده‌زانن و ئه‌وه‌ش دابین کردنی به‌رژه‌وه‌ندی و ئاسایشی ئه‌مریکایه و له رێگای خۆسه‌پاندنه‌وه له دوای به‌دی هاوردنی ئه‌م مافه تایبه‌تییه‌ن بۆ خۆیان. و دووهه‌م ئه‌م شته بنه‌ڕه‌تیه‌یه که به بایه‌خی ئه‌مریکایی ناوی لێده‌برێت و بریتییه له ئازادی، خه‌ڵک سالاری و رچاوکردنی مافی مرۆڤ که پاسه‌وانی له‌م بایه‌خه له نێو خۆ و په‌ره‌دانی له ده‌ره‌وه‌ی ئه‌مریکا له پلانی کاری خۆیاندا داده‌نێن. بۆ سازگار کردنی نێونه‌ته‌وه‌یی ئه‌م ئه‌ندێشه‌ش له شێوازی پۆپۆلیستی و په‌سه‌نی عامه ده‌پێچنه‌وه و به‌م شێوه نیشانی ده‌ده‌ن که به‌رژه‌وه‌ندی ئه‌مریکا له رێگه‌ی په‌ره‌سه‌ندنی دیسیپلینێکی نێونه‌ته‌وه‌ییه‌وه که له‌ودا وڵاتانێکی دیکه به‌شدارن که له لایه‌ن خه‌ڵکه‌وه هه‌ڵبژێردراوان و رێزی مافی تاک ده‌گرن، ده‌سته‌به‌ر ده‌بێت.\nله راستییدا ئه‌م سێ به‌ها و بنه‌مایه له نیگای زۆرێک له خه‌ڵکانی جیهانه‌وه پێگه‌یه‌کی باڵا و په‌سه‌ندیان هه‌یه و ناکرێت ئه‌م بایه‌خانه تایبه‌ت بن یاسای بنه‌ڕه‌تی ئه‌مریکا یان نیگای راسته نوێکان. به‌ڵام جۆری ئه‌مریکایی ئه‌وان لای ئێمه ئاماژه‌ی پێده‌کرێت. داڕوخانی یه‌کیه‌تی سۆڤیه‌ت و سیستمی کۆمۆنیستی له ئه‌ورووپا ئه‌م بڕوایه‌ی له لای ئه‌م گرووپه پته‌و کرد که ره‌قیب له‌ناوچووه و ئێسته ته‌نیا ئه‌مریکایه که ده‌توانێت جیهان به‌ڕێوه ببات.\nکه‌واته بۆ به‌ڕێوه‌بردنی ئه‌م دام و ده‌زگایه ده‌بێت پلان و ئیده‌یان هه‌بێت. له حاڵێکدا که دۆڕانی کۆمۆنیسم زیاتر له‌وه‌ی له ژێر گوشاری رۆژئاوادا بێت ده‌ره‌نجامی ناکارا‌مه‌یی سیستمی نێوخۆیی خۆی بوو. ئێسته به‌م تێگه‌شتنه هه‌ڵه‌یه له‌سه‌ر ئه‌م بڕوایه‌ن که گوشار ده‌توانێت دی ره‌قییبه‌کانی ئه‌وان له ساحه‌که وه‌ده‌ر بنێت و به‌ڕێوه‌به‌ری و کۆنترۆڵی جیهان بدرێته ده‌ست بیرۆکه‌ی ئه‌مریکایی له جۆری نئۆ-کانه‌کان.\nکوردپرێس – ئه‌گه‌ر له رووی فیکریه‌وه تایبه‌تمه‌ندییه‌کانی ئایدیای به‌ڕێوه‌به‌ری دیسیپلینی نوێی جیهانی – ئه‌مریکایی لێکبده‌ینه‌وه، به نموونه و چاورچێوه‌ی ده‌ستنیشان کراوی ئه‌مریکا یانی "لیبریال دیموکڕاسی" ده‌گه‌ین. ئێسته گریمان که ئه‌م جیهانبینییه له وڵاتانی که‌متر پێشکه‌وتوو و نادیموکڕاتیک قبووڵ بکرێت، له راستییدا تا چ راده‌یه‌ک سیستمه فه‌رهه‌نگی و سیاسییه‌کانی نه‌ته‌وه نادیموکڕاتیکه‌کان توانی قبووڵی ئه‌م نموونه ئه‌نگلۆساکسۆنییه‌یان هه‌یه؟\nئه‌رده‌ڵان: سنووره‌کانی روون نییه، په‌یوه‌ندی به دڵخوازی گشتی خه‌ڵک و سیستمه سیاسییه‌کانه‌وه هه‌یه. له‌م رووه‌یه که ئه‌وان به‌ر له‌وه‌ی ئاڵ و گۆڕی سیاسی سازبکه‌ن، ده‌ست ده‌ده‌نه ئاڵ و گۆڕه فه‌رهه‌نگییه‌کان. تاکوو به‌ستێنی قبووڵی فه‌رمانه سیاسی و ئابوورییه‌کان ئاماده بکه‌ن. هه‌ڵبه‌ت ده‌بێت ئه‌مه رچاو بکه‌ین که ئامانجی ئه‌وان دیموکڕاسی ئازادانه‌ی وڵاته‌کان نییه به‌ڵکو جۆرێکه له نموونه‌که‌ی خۆیان که به‌رژه‌وه‌ندییه فه‌رهه‌نگی و سیاسیی و ئابوورییه‌کانی ئه‌مریکا گه‌ره‌نتی بکات تاکوو له مافه تایبه‌تییه‌که‌یان هیچ زیانێک نه‌که‌وێت.\nکوردپرێس – به‌ڕێوه‌بردنی جیهانی ئه‌مریکا هاوکاته له‌گه‌ڵ شه‌ڕی ئه‌فغانستان و عێراق و ئێستای سوریا، ئایا به رای ئێوه ئه‌م به‌ڕێوه‌به‌رییه به‌ره‌و سه‌رلێشێواوی و هه‌رکی به هه‌رکی جیهانی و هه‌ڵقوڵانی گروپه توندڕه‌وه‌کان نه‌چووه؟\nئه‌رده‌ڵان: ئه‌م سێ خاڵه نیشانی ده‌ده‌ن که ئه‌و جۆری به‌ڕێوه‌بردنه به باشی پلانی بۆ دانه‌ڕێژرابوو. روون نه‌بوو که دوای ئه‌م ئاڵ و گۆڕانه چه شتگه‌لێک رووده‌ده‌ن. له راستییدا ده‌توانین بڵێین عه‌قڵانیه‌تێک له‌م کارانه‌دا بوونی نه‌بوو، له‌م رووه‌وه‌یه که هه‌م سیستمه‌کانی پێشوو داڕوخان و هه‌م دیسیپلینێکی جێگره‌وه‌ی باش تاکوو ئێستا بۆیان نه‌دۆزراوه‌ته‌وه. ناکرێت به روونی بڵێین که ئه‌وان شه‌ڕیان رێخست که له نێوه‌ی رێگا به‌ری بده‌ن، به‌ڵام پلانی داڕشتنی به په‌له بێ له به‌رچاو گرتنی ده‌فرایه‌تی شوێنه‌کان و خواستی نه‌ته‌وه‌یی دۆخه‌که‌ی به‌م جێگه غه‌مباره‌ی ئیستا گه‌یاندووه. هه‌ڵبه‌ت ره‌نگه ئه‌م دۆخه‌ی ئێستا له کورتخایه‌ندا به‌رژه‌وه‌ندیه‌کانیرۆژئاوا و ئه‌مریکا به گشتی ده‌سته‌به‌ر بکات. ره‌نگیشه پلانێک هه‌بووبێت تاکوو ئه‌م دۆخه به‌م جێگایه بگات.\nکوردپرێس – پێشبینی تیۆره‌ریسیه‌نه ئه‌مریکاییه‌کانی وه‌ک "فۆکۆیاما و هانگتینگتۆن" که ده‌ڵێن کۆتایی دونیا و شه‌ڕی ژیاره‌کان رووده‌دات، ره‌نگه به به‌رزبوونه‌وه‌ی فه‌نده‌منتاڵیسم له شاخی ئه‌فریقاوه تاکوو رۆژهه‌ڵاتی ناوین له راستی نزیک بووبێته‌وه، به‌رای ئێوه رووبه‌ڕوو بوونه‌وه‌ی ئه‌م دیسیپلینه نوێیه و ئه‌م بنیادگه‌راییه چۆن ده‌توانێت کۆنتڕۆڵ بکرێت؟\nئه‌رده‌ڵان: من ئه‌م دۆخه‌ی ده‌یه‌ی دواییه، نه به ده‌رنجامی پڕۆسه‌یه‌کی سروشتی ده‌زانم و نه به هه‌ڵکه‌وتیشی ده‌بینم، له یادی نه‌که‌ین دوای رۆخانی سۆڤیه‌ت و دوای له ناوچوونی په‌یمانی وه‌رشۆ، هه‌مان ساڵی 1991 له خاتوو ئه‌لبرایت وه‌زیری ده‌ره‌وه‌ی ئه‌وکاتی ئه‌مریکا ئه‌م پرسیاره کرا که هۆی درێژه‌دان به ژیانی ناتۆ له دوای وه‌رشۆوه چییه؟ ئه‌و وڵامی داوه، ئه‌گه‌رچی ناتۆ بۆ به‌رنگاری له‌گه‌ڵ هه‌ڕه‌شه‌ی دژ به رۆژئاوا ساز ببووه، به‌ڵام به له ناچوونی په‌یمانی وه‌رشۆ ئه‌م هه‌ڕه‌شه‌یه له‌ناو نه‌چووه، به‌ڵکوو هه‌ڕه‌شه‌ی زۆر جدی‌تر له باکوری ئه‌فریقا و رۆژهه‌ڵاتی ناوینه‌وه رووی له رۆژئاوایه که ناتۆ ده‌بێت له هه‌مبه‌ریاندا بوه‌ستێته‌وه. که‌واته ئه‌وان بۆ داهاتووی ناوچه‌که پلانیان هه‌بووه. ئه‌گه‌ر وه‌ها بێت رووبه‌ڕوو بوونه‌وه‌یه‌ک له نێوان دیسیپلینی نوێ و دۆخی ئێستا نابێت بوونی هه‌بێت. هه‌ر به‌م هۆیه کۆنتڕۆڵ زۆر پێویسته و ده‌بێت هه‌موو لایه‌نه‌کان عاقڵانه له دوای به‌ڕێوه‌بردن و کۆنترۆڵی قه‌یرانه نوێکانی جیهان بن.\nکوردپرێس – کاتێک له کۆنتڕۆڵی جیهانی قسه ده‌که‌ین، ناتوانین له کۆنترۆڵی ناوچه‌یی چاو بپۆشێن، ئه‌وه‌ی روونه ئه‌وه‌یه که شه‌ڕی نیگاکان و ئایدۆلۆژیاکان له رۆژهه‌ڵاتی ناوین ئه‌م کۆنترۆڵه‌ی بردووه‌ته ژێر پرسیاره‌وه، هه‌ر بۆیه گه‌مه‌که‌رانی سه‌ره‌کی ناوچه‌که وه‌ک ئێران، عه‌ره‌بستان و تورکیا له‌سه‌ر بابه‌ته‌کانی ناوچه‌که لێکتێگه‌شتنیان نییه، له‌مباره‌وه رای ئێوه چییه؟\nئه‌رده‌ڵان: ئاساییه که کۆنترۆڵی جیهانی رووبه‌ڕووی تێبینییه ناوچه‌یی و خۆماڵییه‌کان بووه‌ته‌وه به تایبه‌ت ئه‌و کاته‌ی که هه‌م فه‌رهه‌نگی سیاسی یه‌کتر قبووڵ کردن بوونی نه‌بێت و هه‌م وڵاته‌کان و میله‌ته‌کان نیانه‌وێت بچنه ژێر باری وه‌ها کۆنترۆڵێکی جیهانیه‌وه. ئه‌و وڵاتانه‌ی که ناوتان برد چوارچێوه‌ی جیاواز و نیگای دژبه‌یه‌کتریان هه‌یه. عه‌ره‌بستان پاشکۆی ئابوری و سیاسی ته‌واوی ئه‌مریکایه. ئه‌گه‌رچی جۆره‌یه‌ک له ئایدۆلۆژیای ئیسلامی تێدا ده‌ژیت که له دژی بایه‌خه ئه‌مریکییه‌کانه.\nتورکیا ئه‌ندامی هاوپه‌یمانی ناتۆیه یانی به‌شێکه له پلانی سه‌ربازی خۆسه‌پاندنی ئه‌مریکا. بۆ چوونه نێو یه‌کیه‌تی ئه‌ورووپا و هه‌ر جۆره باڵانسێکی جیهانی دیکه و یا گه‌شتن به شوێنێکی باڵاتر له ناوچه‌که‌دا به خه‌ستی پێویستی به پشتیوانی ئه‌مریکا هه‌یه. چ نئۆکانه‌کان له سه‌ر ده‌سه‌ڵات بن و چ ئایدۆلۆژیاکانی دیکه. ئێرانیش چاره‌نووسی خۆی چ له رووی تیۆریه‌وه بێت و چه له رووی پڕاکتیکه‌وه بێت له‌گه‌ڵ ئه‌مریکا به روونی نیشان داوه و له هیچکام له پێویستییه‌کانی عه‌ره‌بستان و تورکیا به رۆژئاوا نه‌ک خۆی به هاوبه‌ش نازانێت که ته‌نانه‌ت ره‌خنه‌شیان ده‌کات. له راستییدا ئێران به یه‌کێک له سه‌نگه‌ره‌کانی ئه‌م به‌رگرییه له هه‌مبه‌ر ئه‌م کۆنترۆڵه نوێیه دێته ئه‌ژمار. هه‌ر ئه‌م جیاوازیانه له نیگاکاندایه که ئاسانی جێبه‌جێبوونی سیاسه‌ته‌کانی ئه‌مریکای بردووه‌ته ژێر پرسیاره‌وه.\nکوردپرێس – ئایا له دوای رێککه‌وتنی ناڤۆکی له نێوان ئێران و 5+1 ده‌توانین هیوادار بین که لۆجیکی خۆسه‌پاندن ئیتر کارامه‌یی باشی نه‌ماوه و گه‌مه‌که‌رێکی ناوچه‌یی وه‌ک ئێران بووه‌ته کارکته‌رێکی سه‌ره‌کی و به‌هێزی جیهان؟\nئه‌رده‌ڵان: ئه‌گه‌ر مه‌به‌ستان ئه‌وه‌یه که ئه‌م رێکه‌وتنه کۆتاییه‌که بۆ خۆسه‌پاندنی ئه‌مریکا، نه‌خێر. هه‌ر وڵاتێکی تێوه‌گلاو له‌م گفتوگۆیانه‌دا ئه‌گه‌رچی له دوای روانینێکی دیاریکراو و له به‌ستێنێکی یه‌کگرتوودا بوو، به‌ڵام خولیای جیاوازیانهه‌بوو. هه‌موو هه‌وڵی ئه‌وان بۆ دابین کردنی به‌رژه‌وه‌ندی و ئاسایشی نه‌ته‌وه‌یی خۆیانه، هه‌ر بۆیه به‌رده‌وام له دوای لاوازکردنی ئه‌وانی دیکه‌یه. ئه‌مه به مانای کۆتایی سیاسه‌تی خۆسه‌پاندن نییه به‌ڵکو تاکتیکه‌کان گۆڕدراوه. سوودی هه‌موو به‌شداربووان له‌م دواین گفتوگۆیانه‌دا له ده‌رنجامی هه‌ر ئه‌م بابه‌ته‌دا بوو. ئێران ئه‌گه‌رچی بووه‌ته خاوه‌ن سیمای هێزێکی نه‌رم له ناوچه‌که‌دا و ده‌توانێت له بالانسه‌کانی رۆژهه‌ڵاتی ناویندا کاریگه‌ری هه‌بێت و به‌م رێکه‌وتنه به براوه‌یی گه‌ڕاوه‌ته‌وه ساحه‌ی چاره‌نووس‌سازی جیهانی، به‌ڵام هێشتا رێگایه‌کی درێژی له‌به‌رده‌ستدایه تاکوو کاریگه‌ری به سه‌ر ئاڵ و گۆڕه جیهانییه‌کانه‌وه هه‌بێت.\nکوردپرێس – به رای ئێوه به چ شێوه‌یه‌کی به‌ڕێوه‌به‌ری، جیهان ده‌توانێت له بابه‌ته جیاوازه‌کاندا له درکه‌ی گفتوگۆ و سازان بدات؟\nئه‌رده‌ڵان: گه‌ڕانه‌وه‌ی بۆ ده‌قی مافه نێونه‌ته‌وه‌ییه‌کان و له‌به‌رچاو گرتنی ئه‌مانه باشترین رێگا بۆ سازان و لێکتێگه‌شتنه. به‌شی شه‌شه‌می بیاننامه‌ی نه‌ته‌وه یه‌کگرتووه‌کان که نموونه‌یه‌کی باشه بۆ چاره‌سه‌ر کردنی ناکۆکییه نێونه‌ته‌وه‌ییه‌کان، پێشنیارگه‌لی زۆر باشی بۆ گفتوگۆ و لێکتێگه‌شتن خستووه‌ته به‌رده‌ست. ئه‌گه‌ر بتوانین وڵاته به‌هێز و شه‌ڕ خوازه‌کان ناچار بکه‌ین که له پڕۆژه ده‌نگپێدراوه‌کان له مه‌کۆ گشتییه‌کانی نه‌ته‌وه یه‌کگرتووه‌کان فه‌رمانبه‌ری بکه‌ن، ره‌نگه رێگه‌ی گه‌یشتن به سازان نه‌ختێک درێژ خایه‌ن بێت، به‌ڵام تاوان و باجی که‌متری له دوایه. رێکخراوه ناوچه‌ییه‌کان و نێونه‌ته‌وه‌ییه‌کان ئه‌گه‌رچی نیانتوانیوه ریشه‌ی شه‌ڕ و ده‌مارگرژی و وێرانگه‌ری وشک بکه‌ن، به‌ڵام له زۆر که‌یسی دیکه‌دا له کاره‌ساتگه‌لێکی به‌رڵاوتر به‌رگیران کردووه.\nکۆدی بابه‌ت: 48859 | به‌روار: ۱۳۹۴/۸/۱۷ | کاتژمێر: 14 : 6\nچیتر پرسی کورده‌کان بۆ ئێمه گرینگ نییه/ ئاک پارتی یه‌کسانی له نێوان کورد و تورک دروست کردووه


وڵاتانی هاودەنگی تاران زیاتر دەبن: ڕیزبەندی ئێران لە بەرامبەر عەرەبستان لە ڕێکخراوی ئۆپێک\nجام کوردی: نورەدین بوتەرفە، وەزیری نەوتی ئەلجەزایر لە بایەخی چاوپێکەوتنەکەی وەزیرانی نەوتی عەرەبستان و ڕووسیای کەم نەکردەوە و بە پەیامنێرانی ڕاگەیاند کە ئەلجەزایریش، وەک ئێران، لەو بڕوایەدا نییە کە سەقامگیری ئاستی وەبەرهێنان ببێتە هۆی بەرزبوونەوەی نرخی نەوت، بەڵکوو هاوشێوەی ئێران پێمان وایە کە بۆ سەرجەم وڵاتانی ئەندام لە ڕێکخراوی ئۆپێک، ئاستێکی وەبەرهێنانی دیاریکراو هەبێت و پابەندی ئەم ڕێژەیەش بن. بە پێی ڕاپۆرتی جام کوردی، وەزیری نەوتی ئەلجەزایر وتی: ئێمە لە گەڵ عەرەبستان، ڕووسیا و ئێران بە ...\nدروستكراوە لە بەروارى هەینی, 30 ئەیلول 2016\nکالاکانی ئێران لە ئێراق دوو جار گومرگ دەکرێن\nجام کوردی: گومرگەکانی هەرێم و بەغدا جیاوازیان هەیە، سەرەڕای ئەوەی لەژێر دەسەڵاتی حکومەتی هەرێم نرخی گومرگ زۆرترە، بەڵام بەغدا دیسان بە هۆکاری جێبەجێ نەکردنی رسومات لە بازگەکان گومرگیان دەکاتەوە. هەم بازرگانان گلەییان هەیە و هەمیش کالاکان بە نرخێکی گران لەسەر هاوڵاتیانی ئێراق دەوەستن و بەرپرسانیش گفتوگوی دوو لایەنە لە نێوان هەرێمی کوردستان و بەغدا بە چارەسەر دەزانن. سەرۆکی ژووری بازرگانی سلێمانی سیروان محەمەد مەحمود، بە "جامی کوردی" راگەیاند: حکومەتی ناوەندی ئەو کالایانەی لە سنوورەکانی ژێر ...\nدروستكراوە لە بەروارى چوار شەممە, 28 ئەیلول 2016\nڕووسیا، قەیران لە کەنداوی فارس و داهاتووی نرخەکانی نەوت\nجام کوردی: عەرەبستان و ویلایەتە یەکگرتووەکانی ئەمریکا لە ماوەی دوو ساڵی ڕابردوو بە خستنەڕووی زۆرینەی نەوت بوونە هۆی دابەزینی نرخی ئەم وزەیە و بەمەش ڕەخنەی زۆری ڕووسیایان لە سەر بووە. لە ئێستادا داهاتە نەوتییەکانی ڕووسیا لە سێ مانگەی سەرەتای ئەمساڵ بەراورد بە ماوەی هاوشێوە لە ساڵی 2015 بە لە سەدا 38 دابەزین، گەیشتووەتە 14 ملیار و 93 ملیۆن دۆلار. لەم نێوەندەدا هەرچەندە ڕووسیا ڕایگەیاندبوو وازی لە هەماهەنگی لە گەڵ ڕێکخراوی ئۆپێک هێناوە، بەڵام لە لایەکەوە واژۆکردنی بەیاننامەی ڕووسیا و عەرەبستان ...\nپەڕەى 142 لەکۆى 166 پەڕەدا


👌 ئەم بابەتە لەلایەن: (م. ب.)ەوە لە: Dec 8 2019 12:12AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (م. ب.)ەوە لە: Dec 8 2019 12:12AM باشترکراوە


بکوژى سه‌ره‌کى جه‌مال خاشقچى ئاشکرا کرا\nلێکۆڵینه‌وه‌یه‌کى نێوده‌وڵه‌تى ئاشکرایکرد، کوشتنى رۆژنامه‌نوس جه‌مال خاشقچى له‌لایه‌ن به‌رپرسانى سعودیه پلانى بۆدانراوه و جێبه‌جێشکراوه و هه‌مووان محه‌مه‌د بن سه‌لمان به تۆمه‌تبارى سه‌ره‌کى ده‌زانن.\nبه‌پێى زانیارییه‌کانى ئاژانسى "رۆیته‌رز" که دوێنێ پێنج شه‌ممه7ى شوباتى 2019 بڵاویکردۆته‌وه تیمى لێکۆڵینه‌وه‌یه‌کى نێوده‌وڵه‌تى له که‌یسى خاشقچى ئاشکرایان کرد" خاشقچى له لایه‌ن به‌رپرسانى سعودیه‌وه پلانى کوشتنى دانراوه و هه‌ر ئه‌وانیش جێبه‌جێیان کردوه".\nئاجنس کۆڵمارد ئه‌ندامى تیمى نه‌ته‌وه یه‌کگرتوه‌کان ده‌ڵێت:"به‌پێى ئه‌و به‌ڵگانه‌ى له‌تورکیا کۆمکردوه‌ته‌وه ده‌رکه‌وتووه جه‌مال خاشقچى رۆژنامه‌نوس به‌شێوه‌یه‌کى زۆر دڕندانه و به‌پلانى به‌رپرسانى سعودیه کوژراوه".\nهه‌روه‌ها ده‌شڵێت:" مانگى ئۆکتۆبه‌رى رابردو به‌رپرسانى سعودیه بۆماوه‌ى 13 رۆژ به‌ربه‌ستیان بۆ لێکۆڵینه‌وه‌کانى تورکیا دروستکرد و دوایانخست".\nهاوکات، ناوه‌نده هه‌واڵگرییه‌کانى ئه‌مریکا چه‌ندینجار باسى ئه‌وه‌یان کردووه که "جه‌مال خاشقچى به‌فه‌رمانى راسته‌وخۆى جێنشینى سعودیه محمد بن سه‌لمان کوژراوه".\nساڵى رابردوو هه‌واڵى کوشتنى رۆژنامه‌نوس جه‌مال خاشقچى بڵاوبویه‌وه و له‌ته‌واوى جیهانه‌وه محمد بن سه‌لمان شازاده‌ى جێنشینى عه‌ره‌بى سعودیه وه‌ک تۆمه‌تبارى سه‌ره‌کى ناسێندرا.


سه‌ماى كچه هونه‌رمه‌ندێك له ماڵه‌كه‌ى خۆیدا هه‌راده‌نێته‌وه\nببینه ئه‌و دووانه‌ى جیهانیان شۆك كرد پاش 13 ساڵ و جیاكردنه‌وه‌یان ئێستا چۆنن؟\nئه‌گه‌ر رۆژانه دوو مۆز بخۆیت ئه‌م گۆڕانكارییه گه‌ورانه له جه‌سته‌دا رووده‌دات\nزاوایه‌ك له ئاهه‌نگه‌كه‌یدا كارێكى نه‌شیاو ده‌كات..ڤیدیۆ ببینه\nكچه هونه‌رمه‌ندێك له‌ناو پاركێكدا به كوژراوى دۆزرایه‌وه\nبوونه‌وه‌رێكى سه‌یر و قێزه‌ون له‌ناو پیسى پیاوێكدا ده‌دۆزرێته‌وه...وێنه ببینه\nئه‌كته‌رێكى كۆمیدى به‌ناوبانگ گیانى له‌ده‌ستدا...وێنه ببینه\nتەندروستی :: پێش 3 هەفتە  :: 472 جار بینراوە\nهەمەڕەنگ :: 15 خولەک پێش ئێستا\nكه پیر ده‌بین له چى په‌شیمانین؟\nهەمەڕەنگ :: 16 کاتژمێر پێش ئێستا\nشەش زانیاری سەرسوڕهێنەر لەسەر جەستەی مرۆڤ... ره‌نگه باوه‌ڕ نه‌كه‌یت\nهەمەڕەنگ :: 18 کاتژمێر پێش ئێستا\nخواردنى ده‌رمان له‌گه‌ڵ هه‌ندێك خۆراك و خواردنه‌وه‌دا یان خواردنى چه‌ند ده‌رمانێك پێكه‌وه ده‌مێكه بوونه‌ته باس و خواسى سه‌نته‌ره پزیشكییه‌كان و هه‌ندێك جاریش په‌یڕه‌ونه‌كردنى ئامۆژگارییه‌كان زیانى گه‌وره‌ى لێكه‌وتووه‌ته‌وه.\nبۆ نموونه خواردنى حه‌بى پاراسیتۆڵ له‌گه‌ڵ خواردنه‌وه كحولییه‌كاندا. یان خواردنى ده‌رمانێكى روونكه‌ره‌وه‌ى خوێن له‌گه‌ڵ خواردنى حه‌بێكى ئه‌سپریندا بۆ سه‌رئێشه، یان خواردنى ده‌رمانى كۆلیسترۆڵ له‌گه‌ڵ شه‌ربه‌تى میوه‌دا. ئه‌مانه له‌ڕووى تیۆرییه‌وه بۆیان هه‌یه ببنه هۆى له‌كاركه‌وتنى گورچیله و جگه‌ر و خوێنبه‌ربوونى ناوه‌وه‌ى جه‌سته.\nكارلێكى ده‌رمانه‌كان كاتێك رووده‌دات كه كۆبوونه‌وه‌ى ده‌رمانێك له‌گه‌ڵ ده‌رمانێكى تردا یان له‌گه‌ڵ مادده‌یه‌كى تردا كاریگه‌رى جیاواز دروست بكه‌ن جیاوازتر له‌وه‌ى كه هه‌ریه‌كێك له‌وانه به‌ته‌نیا دروستى ده‌كه‌ن. خواردن ده‌رمانه یاساییه‌كان، ده‌رمانه ئه‌ڵته‌رناتیڤه‌كان، گژوگیا جۆراوجۆره‌كان هه‌موویان ده‌توانن ئه‌و كارلێكانه دروست بكه‌ن. به‌شێكى زۆرى كارلێكه‌كان دوو جۆرن. جۆرێكیان ئه‌وه‌یه كه ئه‌و دوو پێكهاته‌یه راسته‌وخۆ كارده‌كه‌نه سه‌ر یه‌كترى. جۆرى دووهه‌مى، ئه‌وه‌یه كه یه‌كێك له پێكهاته‌كان كارده‌كاته سه‌ر چۆنێتى مامه‌ڵه‌كردنى جه‌سته له‌گه‌ڵ پێكهاته‌كه‌ى تردا.\nبۆ نموونه ده‌رمانه روونكه‌ره‌وه‌كانى خوێن و ئه‌سپرین كاریگه‌رییه‌كانیان له‌یه‌ك ده‌چن، بۆیه ئه‌گه‌ر پێكه‌وه بدرێن به نه‌خۆش ده‌بنه هه‌ڕه‌شه بۆسه‌ر گیانى نه‌خۆشه‌كه. هه‌ردووكیان رێگرى ده‌كه‌ن له مه‌یینى خوێن. ئه‌و دوو جۆر ده‌رمانه ئه‌گه‌ر هه‌ریه‌كه‌یان به‌ته‌نیا به‌كاربهێنرێت به‌شێوه‌یه‌كى گشتى سه‌لامه‌ته، به‌ڵام ئه‌گه‌ر پێكه‌وه بن وا ده‌كه‌ن هێنده رێگرى له مه‌ینى خوێن دروست ببێت كه مرۆڤه‌كه تووشى خوێنبه‌ربوونى ناوه‌وه ببێت.\nهه‌ندێك جار مرۆڤ دوو جۆر پێكهاته وه‌رده‌گرێت كه هه‌ردووكیان مه‌ترسیدارن، بۆ نموونه كۆكایین و هیرۆیین و كاتێك تێكه‌ڵ ده‌كرێن ره‌نگه ببنه هۆى مردنى كه‌سه‌كه. چونكه یه‌كێكیان واده‌كات جه‌سته پێویستى زیاترى به ئۆكسجین بێت به‌ڵام ئه‌ویدیكه‌یان واته هیرۆیین ریتمى هه‌ناسه‌دان هێواشتر و كورتتر ده‌كات.\nكارلێكى نێوان شه‌ربه‌تى سندى و ده‌رمانى دابه‌زاندنى كۆلیسترۆڵ به‌تایبه‌ت گروپى ستاتین نموونه‌یه‌كى دیكه‌ى ئه‌و پێكه‌وه‌ییه زیانبه‌خشه‌یه. سندى به‌و ئه‌نزیمانه‌ى جگه‌ره‌وه ده‌لكێت كه پێویستن بۆ تێكشكاندنى ده‌رمانه‌كه و ئه‌نجامه‌كه‌ى واى لێدێت كه رێژه‌یه‌كى زۆرترى ده‌رمانه‌كه له خوێندا ده‌مێنێته‌وه بۆ ماوه‌یه‌كى درێژتر و ده‌بێته هه‌ڕه‌شه بۆسه‌ر گورچیله.\nكحولى ناو خواردنه‌وه كحولییه‌كانیش كاركردنى ئه‌و ئه‌نزیمانه تێك ده‌دات كه مادده‌ى پاراسیتۆڵ تێكده‌شكێنن. مرۆڤ له حاڵه‌تى ئاساییدا كه پاراسیتۆڵ ده‌خوات به‌شێكى ئه‌و پاراسیتۆڵه له‌ناو جه‌سته‌دا ده‌گۆڕێت بۆ مادده‌یه‌كى ژه‌هراویى. بڕى ئه‌م مادده‌یه له حاڵه‌تى ئاساییدا و به‌و ژه‌مه‌ى كه پزیشك نووسیویه‌تى مایه‌ى مه‌ترسى نییه. به‌ڵام ئه‌گه‌ر رێژه‌یه‌كى زۆرى كحول له خوێندا بێت به‌هۆى خواردنه‌وه‌ى زۆرى خواردنه‌وه كحولییه‌كانه‌وه ئه‌وا رێژه‌ى ئه‌و مادده ژه‌هراوییه له جه‌سته‌دا به‌رز ده‌بێته‌وه و ره‌نگه ببێته هۆى له‌كاركه‌وتنى جگه‌ر.\nخۆشبه‌ختانه كارلێكه ترسناكه‌كانى نێوان ده‌رمانه باوه‌كان ئاشكراو زانراون بۆ زوربه‌مان و به‌رده‌وامیش لێكۆڵینه‌وه و پشكنینه تاقیگه‌ییه‌كان سه‌رقاڵى دۆزینه‌وه و ئاشكراكردنى زانیاریى زیاترن له‌و رووه‌وه.\nتەندروستی :: 2 کاتژمێر پێش ئێستا\nهۆكارێكى تری توشبوون به شه‌كره و شێرپه‌نجه ئاشكرا ده‌بێت\nتەندروستی :: 22 کاتژمێر پێش ئێستا\nخه‌وتن له‌سه‌ر دۆشه‌كی كۆن ئه‌م مه‌ترسییانه‌ی هه‌یه\nتەندروستی :: 23 کاتژمێر پێش ئێستا\nله‌دایكبوونى سروشتى باشتره یاخود نه‌شته‌رگه‌ری؟\nتەندروستی :: 1 رۆژ پێش ئێستا\nئه‌و پیاوه‌ى ده‌ستدرێژى ده‌كرده سه‌ر ژنان و ده‌یكوشتن ده‌ستگیر كرا\nساته‌وه‌ختى رووداوێكى مه‌ترسیدار ببینه\nهونەرمەندێکی ناسراو بە جەڵتەی دڵ گیانی لەدەستدا\nوێنه‌یه‌كی سه‌یری قوباد هه‌مووان نیگه‌ران ده‌كات


ئه‌ده‌ب خۆی جوانییه.. به‌ختیار محه‌مه‌د – Dengekan\nbyBaxtyar Muhamad\tMarch 5, 2021\tGeneral, Literature\nگرنگ نییه چه‌ند كتێبت هه‌یه، گرنگ ئه‌وه‌یه چ ده‌نووسی و چۆن ده‌نووسی (له ڕاستیدا له دنیای نووسینیشدا وه‌ك زۆر شتی دیكه، چه‌ندایه‌تی و چۆنایه‌تی به‌یه‌كه‌وه گرنگن). نووسین هزره و شێوازه (شێوازی ده‌ربڕین و گوتن). نووسین واتایه به زمانێكی كاریگه‌ری ڕاست و دروست (ڕاست و دروست له ڕووی بنه‌مای ڕێزمانه‌وه). ئیستاتیكای نووسین (ئه‌ده‌ب و شیعر) له شێوازی ده‌ربڕین و گێڕانه‌وه (گوتن) دایه؛ به‌ڵام له پشت ئیستاتیكادا هه‌میشه ئه‌وه واتایه، كه قسه ده‌كا. واتا زمانی هه‌یه: زمانی گوتن و زمانی نووسین. ڕاستییه‌كه‌ی هه‌م واتا ده‌توانێ زمان جوان بكا، هه‌م زمانیش (شێوازیش) ده‌توانێ واتا كاریگه‌ر بكا. ئێمه ناتوانین واتا ببینین، ئه‌گه‌ر زمان نه‌بینین (واته زمان نه‌خوێنینه‌وه). وه‌زیفه‌ی زمان هه‌م گه‌یاندنه (گه‌یاندنی ده‌لاله‌ت و واتا)، هه‌م ئیستاتیكایه (به‌خشینی چێژی جوانی وشه و ده‌ربڕین). ئه‌م حاڵه‌تانه وه‌زیفه‌ی هه‌موو جۆره نووسینێكه و له هه‌موو جۆره نووسینێكدا به‌رجه‌سته ده‌بن؛ به تایبه‌تی له ئه‌ده‌ب و شیعردا. هیچ ئه‌ده‌بێك نییه له ده‌ره‌وه‌ی ئیستاتیكادا؛ ئه‌گه‌ر ئیستاتیكا له ئه‌ده‌ب دابماڵی، ئه‌وا ئه‌ده‌بیش له ئه‌ده‌ب ده‌كه‌وێ.\nئێمه هیچ ئه‌ده‌ب و هیچ نووسینێك ناخوێنینه‌وه، ئه‌گه‌ر چێژمان پێ نه‌به‌خشێ (پاشانیش كه‌ڵك و سوودی مه‌عریفی). هه‌ندێك جار ئیستاتیكا (چێژی ئیستاتیكی) له ئه‌ده‌بدا به پێش زه‌روره‌تی سوود و كه‌ڵك ده‌كه‌وێ و ئێمه ته‌نها بۆ چێژ و به پاڵنه‌ری چێژ ده‌قێكی ئه‌ده‌بی ده‌خوێنینه‌وه. لێره‌وه هه‌ندێك جار ڕه‌گه‌زی ئیستاتیكا له ئه‌ده‌بدا وه‌پێش ڕه‌گه‌زی واتای مه‌عریفی ده‌كه‌وێ؛ یان با بڵێین ئه‌م ڕه‌گه‌زه له ناو چێژی ڕه‌گه‌زی ئیستاتیكادا خۆی ده‌شارێته‌وه و خوێنه‌ر به ڕوونی نایبینێ و زۆر بایه‌خی پێ نادا. ڕاستییه‌كه‌ی له پشت هه‌موو وشه‌یه‌كی جواندا، خه‌یاڵ و فیكرێكی جوانیش هه‌یه. لێره‌وه واتای جوان، ڕۆحی هه‌موو ده‌قیكی جوانه.\nPrevious باڵندەی کۆچەری.. شيعر: ایرج جنتی عطایی.. وەرگێڕانی : پشکۆ ناکام\nNext ڕۆڵی ژنانی كورد له راپه‌ڕینی پێنجی ئاداردا.. ڕه‌سوڵ بۆسكێنی


چەکدارانی کەتایب جوند ئیمام، کە میلیشیایەکی عێراقیی سەر بە ئێرانە، بەشداردەبن لە چالاکییەکدا لە بەغدا، 23 حوزەیرانی 2017. [خاوەنی وێنە: ماڵپەڕی میلیشیاکە]\nشاره‌زایان بە دیارونایان وت هەڵمەتێکی تووندی سزاكانی ئەمریکا تاڕادەیەک سەرکەوتوو بووە لە پچڕاندنی تۆڕی بیانیی یارمەتییە داراییەکانی سوپای پاسدارانی کۆماری ئیسلامی ئێران، کە لەڕێیانه‌وه هاوکاری بۆ ئەو چالاکیانە دەستدەکەوێت کە هەڕەشەن بۆ سەر ئاسایشی نێودەوڵەتی.\nوتیان کاریگەریی سزاكان، کە بەرژەوەندییە ئابورییەکانی رژێمی ئێران و لایەنگرەکانیان کردۆتە ئامانج -- بەتایبەتی میلیشیاکانی سەر بە ئێران لە عێراق و لوبنان -- تابێت روونتر دەردەکەوێت.\nوەزارەتی دارایی ئەمریکا کۆمەڵێک سزای نوێی خستۆتە سەر دەیان رێکخراو و کەسایەتی کە یارمەتیی دارایی سوپای پاسداران دەدەن، کە پێكڕا ملیۆنان دۆلاریان ناردووە لەڕێی پارە سپیکردنەوە و بازرگانی نایاسایی و هەڵمەتی پارەکۆکردنەوە.\nنوێترین کۆمەڵەی سزاكان، کە لە 26 ئازار راگەیه‌ندران، دژ به تۆڕێکی بەرفراوان لە 15 کەسایەتی و پێنج کۆمپانیا لە عێراق و ئێران بوون کە پشتیوانی هێزی قودسی سوپای پاسدارانیان کردووە.\nوێنەیەک له 10 تشرینی یەکەمی 2015 چەند کەشتییەکی بارهەڵگر پیشاندەدات کە لە بەندەری ئوم قەسر كاناریان گرتووه، لە نزیك به شاری بەسره له باشوری عێراق. [حەیدەر محەمەد عەلی\_ئاژانسی فرانس پرێس]\nتۆڕەکە تێوه‌گلابوو لە ناردنی هاوکاری کوشندە بۆ میلیشیا عێراقییەکانی سەر بە ئێرانی وه‌ك عەسایب ئەهل ئەلحەق، لەگەڵ کاری قاچاخچێتی لە بەندەری ئوم قەسری عێراقەوە و سپیکردنەوەی پارە لەڕێی چەند کۆمپانیایەکی عێراقییەوە.\nوەزارەتەکە رایگەیاند کە تۆڕەکە بەشداربوون لە فرۆشتنی نەوتی ئێران بە رژێمی سوریا، بەقاچاخبردنی چەک بۆ یەمەن، لەگەڵ چەندین کردەوەی تاوانکارانەی تر.\nراوێژکارێک لە ناوه‌ندی عێراقی بۆ لێکۆڵینەوە ستراتیژییەکان، فەیسەڵ حوسەین وتی دواهەمین سزاكان "فشارێكی واشنتۆن بوو بۆ بڕینی سەرچاوە داراییەکانی رژێمی ئێران و میلیشیا لایەنگرەکانی".\nبە دیارونای وت: "هیچ کەسێک رێگەی پێنادرێت بازرگانی لەگەڵ لایەنێک بکات کە سزای لەسەربێت یان بەجۆرێک ئاسانکارییان بۆ بکات."\nوتیشی: "دەبێت دەستبەجێ هەموو ئاڵوگۆڕێکی بانکی، کڕین و فرۆشتن و تەواوی چالاکییە ئابوری و داراییەکانیان بوەستێنن."\n'سەرچاوەیەکی سه‌ره‌كیی مەترسی'\nحوسەین وتی سوپای پاسداران و به‌كرێگیراوانی، له‌نێویاندا تاكه‌كه‌سان و کۆمپانیاكان، "سەرچاوەیه‌كی سه‌ره‌كی مەترسین بۆسەر ئاشتی نێودەوڵەتی بەهۆی هەڵمەتە چەکدارییەکانیانەوە کە هەڕەشە لە مەدەنییەکان دەکەن".\nوتی بەشێکیان بەشداربوون لە چالاکییەکانی وەک قاچاخچێتی مادده‌ی هۆشبه‌ر و بازرگانی چەک، لەگەڵ بەتاڵانبردنی سەرچاوە نیشتمانییەکان و ئاماژەیکرد بۆ ئەوەش کە سزا ئابورییەکان "بەشێوەیەکی بەرچاو کارەکانی لایەنگرانی ئێرانیان کەمکردۆتەوە".\nوتیشی: "سزاکان چەندین تۆڕی بانکی و هەڵمەتی بازرگانی و سپیکردنەوەی پارەیان کردۆتەوە ئامانج کە خزمەتی بەرژەوەندییەکانی حیزبوڵای لوبنان و بەرژەوەندییەکانی ئێران لە ئەفریقا و ئەمریکای لاتین دەکەن."\nوتی لە ئاکامدا، "حیزبوڵا ئێستا دووچاری سەختیی بێوێنەی ئابوری هاتووە، کە ئەمەش بۆته هۆی کشاندنەوەی بەشێک لە چەکدارانی لە سوریا".\nهه‌روه‌ها وتی: "چەکدارانی ئێران و عێراق تووشی هەمان دۆخ هاتوون لەکاتێکدا ناوی سەرکردەکانیان لە لیستی سزاكاندا هاتووە، ئەمەش بۆته هۆی زیانگەیاندن بە چالاکییەكانی قاچاخچێتی پارە و نەوت و هەوڵەکانیان بۆ خراپکردنی ئابوریی عێراق."\nئەندامێكی پێشووی پەرلەمانی عێراق، میسال ئالوسی بە دیارونای وت: "به‌ڕێوه‌به‌رانی دارایی و به‌كرێگیراوانی ئێران تۆڕێکی گەورە و رێکخراون کە لە چەند بوارێکدا چالاکن، له‌نێویاندا تاڵانی، باج، قاچاخچێتی و دەستبەسرداگرتنی موڵکی گشتی."\nوتی سزاكانی ئەمریکا بەشێوەیەکی سەرەکی ئەو رێکخراو و لینکانەیان كردۆته ئامانج کە لەو تۆڕەدان، بەئامانجی هەڵوەشاندنەوەی لە ناوچەکە و جیهاندا.\nسزا 'کاریگەر و پتەوه‌كان'\nئالوسی وتی لەڕێی ئەو سزایانه‌وه، ئەمریکا دەیەوێت به‌كرێگیراوانی ئێران ناچالاک بکات، کە بەرپرسن لە ئازاردانی هەزاران کەسی بێتاوان و چەندین پێشێلكارییان ئەنجامداوە.\nئاماژەیکرد بۆ ئەوەش کە ئەمە رێ بۆ گرتنەبەری رێوشوێنی تووند لە دژی رژێمی ئێران و هاوپەیمانانی خۆشدەکات و داواشی لە کۆمەڵگەی نێودەولەتی کرد رۆڵێکی گەورەتر ببینێت کاتێک بابەتەکە دێتە سەر هەڕەشەی ئێران.\nنوسەرێكی بەحرێنی و لێکۆڵەری سیاسی، عەبدوڵا جونەید بە دیارونای وت باوەڕی وایە ئەو سزا ئابوریانەی سەرچاوە داراییەکانی سوپای پاسدارانیان کردۆتە ئامانج، "کاریگەر و پتەون".\nوتی ئەو سزایانە ئەجێندای ئێرانیان هەوڵوەشاندۆتەوە کە هه‌وڵده‌دات "ناوچەکە گڕتێبه‌ربدات" لەڕێی شه‌ڕ و کێشە و ناکۆکییه‌كانه‌وه.\nجونەید وتی سزاكان چەندین کەسایەتی، کۆمپانیا و رێکخراو دەگرنەوە کە پێشتر هاوکاریی داراییان پێشکەشی رژێمی ئێران کردووە و یارمەتییان داوە دژی کۆمەڵگەی نێودەوڵەتی و یاسا نێودەوڵەتییەکان بجوڵێنەوە.\nوتیشی سزاكان رێگرییان لە رژێمی ئێران و سوپای پاسداران کردووە بەردەوامبن لە چالاکییە خراپەکارانەکانیان بە کردنەئامانجی سەرچاوەكانی دارایی بۆ میلیشیاکانیان.\nلە گرتە ڤیدیۆیەکی ناوەڕاستی شوباتدا، کە لە سەرەتای نیساندا لە تۆڕە کۆمەڵایەتییەکان بڵاوبووه‌وه، وەزیرێکی پێشووی کۆماری ئیسلامی، په‌رڤیز فەتاح، دەڵێت فەرماندەی پێشووتری هێزی قودسی سوپای پاسداران قاسم سولەیمانی جارێکیان پرسیاری لێکردووە تا یارمەتی دارایی پێشکەشی فەوجی فاتمیونی ئەفغانی بکات.\nیەکە سەربازییەکە لەلایەن هێزی قودسەوە لە 2014 پێکهێنراوە بۆ شەڕکردن له سوریا له‌پاڵ ئه‌و هێزانه‌دا كه لایەنگری له بەشار ئەسەد ده‌كه‌ن.\nجونەید جه‌ختیكرده‌وه لە گرنگی بەدواکەوتنی ئه‌و پارەیەی بۆ گروپە لایەنگرەکانی ئێران دەڕوات و لێکۆڵینەوەش لە یارمەتییە داراییەکان کە لە کۆکردنەوەی کۆمەک و ئاڵوگۆڕە ئابورییە گەورەکانەوە سەرچاوەدەگرن.\nوتی ئەو رێسایەی رژێمی ئێران بەکاریدەهێنێت و سوورە لەسەر بەکارهێنانی، بەمنزیکانە زیانێکی زۆری پێدەگەیەنێت.\nئه‌مریكا كۆمپانیایه‌كی عێراق ده‌خاته لیستی ره‌شه‌وه به‌تۆمه‌تی گواستنه‌وه‌ی چه‌ك بۆ سوپاسی پاسداران


له ئه‌فغانستان سه‌ربازه ئه‌مریكی و ئه‌فغانیه‌كان به شوێن چوار گومانلێكراوی ده‌ربازبوودا ده‌گه‌ڕێن\nی مانگی حه‌وت ١١, ٢٠٠٥\nله ئه‌فغانستان سه‌ربازه ئه‌مریكی و ئه‌فغانیه‌كان ده‌ستیان به هه‌ڵمه‌تێكی گه‌وره‌ی زه‌وی و ئاسمانی كردووه بۆ گه‌ڕان به شوێن چوار گومانلێكراو كه ئه‌مڕۆ دووشه‌ممه له بنكه‌یه‌كی له‌شكری ئه‌مریكی له ئه‌فغانستان ڕایانكردووه.\nڕاپۆرته هه‌واڵیه‌كان له كابوڵه‌وه ڕاده‌گه‌یه‌نن كه‌وا ئه‌و چوار گومانلێكراوه خه‌ڵكی سوریا و عه‌ره‌بستانی سعودیه و كوێت و لیبیان. كاربه‌ده‌ستانی له‌شكری ئه‌مریكی ئه‌و گومانلێكراوانه‌یان به دوژمنێكی زیانبه‌خش و شه‌ڕكه‌ری وه‌سف كردن و ده‌ڵێن ئه‌مه یه‌كه‌مجاره زیندانی له‌م بنكه‌ی باگرام ڕابكات.\nهاوكات ووڵاته یه‌كگرتووه‌كانی ئه‌مریكا ئه‌مڕۆ دووشه‌ممه ڕایانگه‌یاند كه‌وا 700 سه‌ربازی دیكه بۆ ئه‌فغانستان ده‌نێرن تاوه‌كو یارمه‌تی سه‌قامگیركردنی ئاسایشی ووڵاته‌كه بكه‌ن و دڵنیا بن له‌وه‌ی كه هه‌ڵبژاردنه په‌رله‌مانیه‌كان له كاتی دیاریكراوی خۆیدا واتا له مانگی نۆی داهاتوودا ئه‌نجام ده‌درێت.


یانەی پاریس سان جێرمانی فەرەنسی بەهۆی پێکانی زۆرینەی یاریزانانییەوە، بەناچارییەوە ڕاگەیاندراوێکی بڵاوکردەوە، تیایدا بارودۆخی سەرجەم پێکراوەکانی ئاشکراکردووە.\nبەپێی زانیارییەکان، کیلیان مباپێ تاوەکو ئێستا بەردەوامە لە بەکارهێنانی چارەسەری پزیشکی بۆ ئازاری ڕانی چەپی، بڕیارە ڕۆژی هەینی لێکدانەوەی کۆتایی بۆ پێکانەکەی بکرێت، هەر لەو ڕۆژەشدا بڕیار لە بەردەوامبوون، یاخود پشووپێدانی بدرێت.\nکیلۆر ناڤاس: ئەنجامی پشکنینەکانی نێگەتیڤ بووە، ئەمڕۆ پێنجشەممە دەگەڕێتەوە بۆسەر یەکەی ڕاهێنانە سەرەتاییەکان.\nلیۆنێل مێسی: لە پێکان چارەسەربووە، ئەمڕۆ مەشقەکان بەشێوەیەکی ئاسایی ئەنجامدەدات.\nخوان بێرنات: لە کۆرۆنا چاکنەبووەتەوە، بەردەوامە لە پشوو و وەرگرتنی چارەسەر.\nنێیمار دا سیلڤا: بەشێوەیەکی تاکە کەسی دەستی بە ڕاهێنانەکان کردووەتەوە، بڕیارە سەرەتای هەفتەی داهاتوو بگەڕێتەوە بۆسەر مەشقە ئاساییەکان.\nجۆرجینیۆ ڤایناڵدوم: بەردەوامە لە وەرگرتنی چارەسەر و گەڕانەوەی کاتی پێویستە.\nئەلیکساندەر لیتیلێر: بەردەوامە لە وەرگرتنی چارەسەر بۆ پێکانێکی سووکی قولەپێی ڕاستی.\nڕیکی پوج جگە لە بەرشلۆنە سێ بژاردەی لەبەردەستدایە\nئەستێرەی لاوی یانەی بەرشلۆنە، ڕیکی پوج لەلایەن ڕاهێنەرانی یانە کەتەلۆنییەکەوە پشتگوێخراوە، بۆ ئەوەی لە داهاتوودا بەهرەکانی بۆ جیهان…\nچێڵسی بەپەلە بۆ فرۆشتن\nملیاردێرێکی سویسری ئاشکرایکردووە، ڕۆمان ئەبرامۆڤیچی خاوەنی یانەی چێڵسی یانە ئینگلیزییەکەی خستووەتەسەر فرۆشتن. سەرمایەداری سویسری، هانس جۆرج ویس لەچاوپێکەوتنێکدا…\nگۆڵپارێزی ئیسپانی یانه‌ی چێڵسی، کیپا ئاریزابالاگا نزیکبووه‌ته‌وه له ماڵئاواییکردن و گه‌ڕانه‌وه بۆ یه‌کێک له یانه‌کانی خولی پله یه‌کی…\nتیمەکانی هەڵبژاردەی ئەڵمانیا و کرواتیا سەرکەوتنیان بۆ قۆناغە یەکلاکەرەوەکانی جامی دەیڤیز مسۆگەرکردووە، لەچاوەڕوانی دوو جەمسەری دیکەدان. تیمی ئەڵمانیا…


دیسان لەسەر ژمارەی سپاردن!\nلە هەموو دنیادا دەسەڵاتی (دامەزراندن) و (متمانەدان) بە دەستەو ئەنجومەنە باڵاکان دەدرێت بە پەرلەمان بۆ ئەوەی لەژێر هەیمەنەی دەسەڵاتی جێبەجێکردن دەرباز بکرێن و سەربەخۆییان هەبێت لە بڕیارداندا. بەڵام لە کوردستاندا خودی پەرلەمان لەژێر هەیمەنەی حیزبە دەسەڵاتدارەکان و دەسەڵاتی جێبەجێکرندایە، بۆیە گومان لەوەدا نیە هەر دەستەو ئەنجومەنێک لە پەرلەمانەوە دروست بکرێت، بەهەمان سیستمی بەش بەشێنە لەنێوان حیزبە دەسەڵاتدارەکاندا بەشدەکرێت، دەبێتە پاشکۆی دەسەڵاتی جێبەجێکردن و هیچ هیوایەک بە سەربەخۆیی بڕیارەکانی نیە.\nرەنگە هەر لەبەر ئەوەیش بێت لە پرۆژە یاساکەدا دەسەڵاتی (راگرتن) و تەنانەت (وەرگرتنەوەی مۆڵەت!) دراوە بە ئەنجومەنی باڵای میدیا. ئەمە لەکاتێکدایە کە لە یاسای رێکخستنی کاری رۆژنامەوانیدا سزا بەسەر دەزگا رۆژنامەوانییەکاندا ناسەپێنرێت، بەڵکو بەسەر کەسەکاندا.\nهەموومان دەزانین پتر لە (٩٠٪)ی کەناڵەکانی راگەیاندن لە کوردستاندا (نووسراو، بینراو، بیستراو، ئەلکترۆنی)، یا راستەوخۆ سەر بە بەرپرس و حیزبە دەسەڵادارەکانن، یاخود یا لە "سێبەر"ی ئەوانداو بە پارەو بەپێی سیاسەتی ئەوان کار دەکەن. جگە لە رۆژنامەو کەناڵە گەورەو دیارەکان، رۆژانە ماڵپەڕی "بێ دایک و باوک"ی نوێ و، لاپەڕەی سۆشیال میدیای نەناسراو کە بە ئاشکرا دیارە سەر بە کام حیزب و کام لایەنی سیاسین، لە رێگەی ریکلامی زۆروزەوندی سۆشیال میدیاوە خۆیان نمایش دەکەن.\nکارو کاسبیی ئەمانە بریتییە لە: هێرش کردنە سەر نەیارەکان بەزمانێکی زۆر ناشرین، هەڵبەستنی هەواڵ، چەواشکردنی رایگشتی. تەنانەت هەندێک زانیاری باس لەوە دەکەن، حیزب هەیە لەشکرێک جنێوفرۆشی دامەزراندووە کە مانگانە مووچەیان دەداتێ، تەنهاو تەنها ئەرکیان ئەوەیە هێرش بکەنە سەر نەیارەکان و دەنگە ئازادەکان بە زمانێک کە مرۆڤ بێزی لێدەکاتەوە. هەر ئەوانەش سەرچاوەی سەرەکیی ئەو پاشاگەردانییەن کە ئەو بەڕێزانە باسی دەکەن.\nبۆیە ئەگەر بەڕاستی ئامانجی ئەو بەڕێزانە ئەوەیە کۆتایی بەم پاشاگەردانییەی میدیاو سۆشیال میدیای کوردستان بێنن، با بڕۆن گوشار بخەنە سەر حیزبەکانی خۆیان و پێیان بڵێن بەرۆکی میدیا بەردەن و ئەم کارە بۆ رۆژنامەنووسەکان جێبێڵن. کە ئەمەیان پێ ناکرێت، ئەوەی دەمێنێتەوە، جگە لە بەرتەسک کردنەوەی ئەو پەراوێزە بچووکەی ئازادیی بیروڕادەربڕین کە ئەمڕۆ لە هەموو کاتێک زیاتر لەژێر هەڕەشەدایە، بە هیچ ئەنجامێک ناگات.\nئەگەر مەبەستیشیانە فەرمانگەو دامەزراوەیەکی نوێ دامەزرێنن بۆ بەخشینی پۆست و پلەو پایەو مووچەی بەرز بە چەند کەسێک، ئەوا رێگەی تر گەلێک زۆرن، تکایە با بە ناوی میدیاو ئازادی رۆژنامەگەرییەوە نەیکەن.


ئه‌گه‌ر ئیسلامییه‌كان ده‌سه‌ڵاتی سوریا بگرنه ده‌ست په‌نا بۆ كوردستانی باكورو باشوور ده‌به‌ین | نیقاش\nله‌و كاته‌وه‌ی هێزه‌كانی په‌یه‌ده له‌ناوچه كوردنشینه‌كانی سوریا ده‌سه‌ڵاتیان گرتووه‌ته ده‌ست، ئه‌و ناوچانه…\n4.04.2013 | هه‌ولێر\nجه‌عفه‌ر ئاكاش حه‌ننا نوێنه‌ری (په‌یه‌ده) له‌هه‌ولێر له‌چاوپێكه‌وتنێكی "نیقاش"دا ئاماژه به‌وه ده‌كات كه ئه‌وان له‌خۆسازداندان بۆ قۆناغی دوای شۆڕشه‌كه‌ی سوریا.\nله‌گه‌ڵ ئه‌وه‌ی به‌شێكی زۆری كورده‌كانی سوریا ئاسووده‌ن به‌وه‌ی له‌رێی فه‌رمانڕه‌وایی په‌یه‌ده‌وه ناوچه‌كه‌یان پارێزراو بووه له‌وێرانكاری، به‌ڵام هاوكات ره‌خنه له‌و حیزبه‌ش ده‌گرن كه ده‌یه‌وێت به‌زۆره‌ملێ ده‌سه‌ڵات‌و بیروبۆچوونی خۆی به‌سه‌ر ئه‌و ناوچانه‌دا بسه‌پێنێت.\nجه‌عفه‌ر عه‌كاش كه خۆی چه‌ند جارێك گوێی له‌و ره‌خنانه بووه، ده‌ڵێت "ئێمه كه‌سانێكی نموونه‌یی نین‌و به‌دڵنیاییه‌وه هه‌ڵه ده‌كه‌ین، به‌ڵام هه‌موو جارێك په‌ند له‌هه‌ڵه‌كانمان وه‌رده‌گرین، هه‌موو ئه‌و ئامانجه‌ی له‌ئێستادا حیزبه‌كه‌ی ئێمه هه‌وڵی بۆ ده‌دات ئه‌وه‌یه ناوچه كوردییه‌كان پارێزراوبن له‌وێرانكاری‌و شه‌ڕی كوردو عه‌ره‌ب یان شه‌ڕی ناوخۆی كورد تیایاندا روونه‌دات".\nئه‌و ناوچانه‌ی ئێستا په‌یه‌ده تیایاندا باڵاده‌سته، پێشتر سوپای سوریا ده‌ستی لێهه‌ڵگرتوون‌و بۆ ئه‌و هێزانه‌ی جێهێشتووه، په‌یه‌ده‌ش به‌باڵه سه‌ربازی‌و ئیداری‌و سه‌ربازیه‌كه‌وه ته‌واوی باكورو باكوری خۆرهه‌ڵاتی سوریای كۆنترۆڵ كردووه.\nهه‌نگاوه‌كه‌ی سوپای سوریا به‌چۆڵكردنی ناوچه كوردنشینه‌كان بۆ په‌یه‌ده یه‌كێك بوو له‌و خاڵانه‌ی گومانی توركیا زیاتر كرد، به‌تایبه‌تی كه ئه‌و وڵاته پێی وایه رژێمه‌كه‌ی ئه‌سه‌د بۆ لێدانی توركیاو به‌هێزكردنی ده‌سه‌ڵاتی پارتی كرێكاران ئه‌و ناوچانه‌ی چۆڵكردووه كه هاوسنوری توركیان.\nبه‌بڕوای زۆرێك له‌چاودێران به‌هێزبوونی په‌یه‌ده له‌سوریاو هێزه‌كانی په‌كه‌كه له‌قه‌ندیل‌و جموجۆڵی هێزه كوردییه‌كانی ناوخۆی توركیا هه‌موویان خاڵی به‌هێزبوون كه وای له‌حكومه‌تی توركیا كردووه بكه‌وێته دانوستان له‌گه‌ڵ عه‌بدوڵا ئۆجه‌لانی سه‌رۆكی دیلكراوی په‌كه‌كه.\nئه‌و چاودێرانه پێیان وایه توركیا هیوایه‌كی زۆری له‌سه‌ر په‌یامه‌كه‌ی ئۆجه‌لان له‌نه‌ورۆزی ئه‌مساڵدا هه‌ڵچنیوه‌و به‌و هیوایه‌یه لانی كه‌م له‌رێی ئه‌م هه‌نگاوه‌وه خۆی له‌مه‌ترسییه‌كانی په‌یه‌ده بپارێزێت به‌تایبه‌تی كه ناوچه هاوسنورییه‌كانی ئه‌ویان له‌سوریا به‌ده‌سته، ئه‌مه جگه له‌وه‌ی مه‌ترسییه‌كانی په‌كه‌كه‌شی له‌سه‌ر كه‌م ده‌بێته‌وه.\nره‌نگه ئه‌و په‌یامه په‌یه‌ده‌ش ناچار بكات به‌سیاسه‌ته‌كانی خۆیدا بچێته، سه‌ره‌ڕای ئه‌وه‌ی په‌یه‌ده له‌سه‌ره‌تاوه به‌شێك نه‌بوو له‌و هێزانه‌ی دژی سوپای سوریا وه‌ستانه‌وه‌و چه‌ند جارێكیش كه‌وتنه شه‌ڕه‌وه له‌گه‌ڵ سوپای "سوریای ئازاد" كه‌چی ئه‌وه‌تا نوێنه‌ری ئه‌و هێزه له‌هه‌ولێر ئه‌وه روونده‌كاته‌وه كه ئه‌وان پابه‌ندن به‌بڕیاره‌كانی ئه‌نجومه‌نی باڵای هێزه كوردییه‌كان له‌سوریاو ئاماده‌ن پاڵپشتی نه‌یارانی رژێمی سوریاو ئیئتیلافی نیشتیمانی هێزه به‌رهه‌ڵستكاره‌كان بكه‌ن.\nئه‌م هه‌نگاوه‌ی په‌یه‌ده ره‌نگه زۆر لایه‌ن له‌هاوكێشه‌ی سیاسی ناوخۆی سوریا بگۆڕێت‌و له‌چاوه‌ڕوانی كه‌وتنی رژێمه‌كه‌ی ئه‌سه‌ددا جارێكی تر هێزه سیاسییه‌كانی ئه‌و وڵاته به‌په‌یوه‌ندییه‌كانی نێوانیاندا بچنه‌وه‌و خۆ ئاماده بكه‌ن بۆ قۆناغی پاش به‌شار ئه‌سه‌د.\nله‌گه‌ڵ ئه‌وه‌ی هه‌موو هێزه‌كان ئێستا چاویان بڕیوه‌ته قۆناغی پاش روخانی رژێمه‌كه‌ی ئه‌سه‌د، به‌ڵام جه‌عفه‌ر ئه‌كاش پێی وایه رژێمه‌كه‌ی ئه‌سه‌د به‌م زوانه ناكه‌وێت، هۆكاره‌كه‌شی ده‌گێڕێته‌وه بۆ په‌رته‌وازه‌یی هێزه به‌رهه‌ڵستكاره‌كان نه‌ك به‌هێزی سوپاكه‌ی ئه‌سه‌د، له‌م رووه‌وه ده‌ڵێت "ئه‌گه‌ر هه‌موو هێزه به‌رهه‌ڵستكاره‌كانی سوریا یه‌ك بگرنه به‌هێزه كوردییه چه‌كداره‌كانیشه‌وه، رژێمه‌كه‌ی ئه‌سه‌د به‌رگه‌ی یه‌ك هه‌فته ناگرێت".\nله‌خوێندنه‌وه‌یدا بۆ رووداوه‌كانی ناوخۆی سوریا ئه‌كاش وایده‌بینێت كه ئێستا هه‌ردوو لایه‌نی سوپای سوریاو هێزه نه‌یاره‌كانی ماندوو بوون له‌شه‌ڕكردن، بۆ ئه‌مه‌ش نموونه‌ی ئه‌وه ده‌هێنێته‌وه كه هیچ كام له‌و هێزانه توانای ئه‌وه‌یان نییه ماوه‌یه‌كی زۆر له‌و ناوچانه بمێننه‌وه كه ده‌یگرنه ده‌ست‌و هه‌ر زوو لایه‌نه‌كه‌ی به‌رامبه‌ر لێیان وه‌رده‌گرێته‌وه، هه‌ر وه‌ك چۆن پێی وایه هێزه‌كانی رۆژئاوا پاڵپشتی گه‌لی سوریا ناكه‌ن بۆ كه‌وتنی رژێمه‌كه‌ی ئه‌سه‌د، چونكه ترسیان هه‌یه له‌وه‌ی هێزه توندڕه‌وه‌كان ده‌سه‌ڵات بگرنه ده‌ست.\nمه‌ترسی گرتنه ده‌ستی ده‌سه‌ڵات له‌لایه‌ن هێزه ئیسلامییه توندڕه‌وه‌كانه‌وه یه‌كێكه له‌و ئه‌گه‌رانه‌ی وه‌ك جه‌عفه‌ر ئه‌كاش ده‌ڵێت په‌یه‌ده پلانی روونی بۆ ئاینده‌ی سوریا داناوه‌و له‌و ئه‌گه‌ره‌ی هێزه ئیسلامییه توندڕه‌وه‌كان ده‌سه‌ڵات بگرنه ده‌ست "ئێمه رێكه‌وتننامه‌ی بازرگانی له‌گه‌ڵ باكورو باشوری كوردستان مۆر ده‌كه‌ین‌و سنوره‌كانمان به‌روویاندا ده‌كه‌ینه‌وه".\nنوێنه‌ره‌كه‌ی په‌یه‌ده باس له‌وه ده‌كات ناوچه كوردنشینه‌كانی سوریا چانسی گه‌شه‌ی گه‌وره‌ی بازرگانیان له‌به‌رده‌ستدایه به‌هۆی ئه‌و پاڵپشتیه‌ی له‌كوردستانی عێراق‌و توركیاوه به‌ده‌ستی ده‌هێنن، به‌هه‌مان شێوه ناوچه شیعه‌نشینه‌كانی سورییاش ده‌وڵه‌مه‌ندن، ئه‌وه‌ی ده‌مێنێته‌وه خه‌ڵكه سوننه‌كه‌ی ئه‌و وڵاته‌ن.\nجه‌عفه‌ر ده‌ڵێت "عه‌ره‌به‌كانی سوریا نموونه‌یه‌كیان هه‌یه كه ده‌ڵێت كه‌سێك به‌هه‌ژاری له‌دایك بوو هه‌ر هه‌ژار ده‌مێنێته‌وه"، هه‌روه‌ها ده‌ڵێت "به‌ڵام بۆ كورده‌كان ئه‌مه جیاوازه، ئێمه سوود له‌په‌نده‌كانی مێژوو ده‌بینین‌و ئاینده‌ش بۆ ئه‌وانه‌یه كه به‌زانسته‌وه خۆ سه‌رقاڵ ده‌كه‌ن".\nجه‌عفه‌ر ئه‌كاش حه‌ننا پێی وایه شۆڕشه‌كه‌ی سوریا دره‌نگ یان زوو یه‌كلایی ده‌بێته‌وه‌و ئه‌و قوربانیه‌ش كه خه‌ڵكی داویانه بێسوود ناڕوات، به‌ڵكو "گه‌لی سوریا زوڵملێكراوه‌و پێویستی به‌م شۆڕشه‌یه بۆ هه‌ستانه‌وه‌ی".


كوردستان: له ئامه‌د سه‌ر هه‌ڵدانه\nهیوا گوڵ محه‌ممه‌دی\nئامه‌د باژێڕێكی كوردستانه كه وه‌ك كه‌ركوك و كرماشان ته‌واوكه‌ری وه‌ڵاته‌كه‌مانه . له مێژووی دوور و نێزیكی كورد و كوردستان دا ئامه‌د ڕه‌وڵ و كاریگه‌ریه‌كی به‌رچاوی هه‌بوه و له داهاتوش دا ده‌یبێ . ئامه‌د ( دیاربه‌كر) به سه‌رهه‌ڵدان ناسراوه و له‌وه‌ته‌ی كوردستان داگیر و دابه‌ش كراوه ئه‌م شاره گه‌وره‌یه‌ی كوردان به هه‌مو شێوه‌یه‌كی مومكین ناسنامه‌ی نه‌ته‌وه‌ێی خۆی پاراستوه .\nله ساڵی 1980 به‌م لاوه ئامه‌د سه‌رچاوه‌ی به‌رخۆدان و سه‌رهه‌ڵدان و خه‌باتی نه‌ته‌وایه‌تی و چه‌كدارانه‌ی باكوره . ئه‌وه چه‌ندین نه‌وروزێكه كه ئامه و خه‌ڵكی باكوری كوردستان سه‌ره‌نجی گه‌لانی جیهان و سیاسه‌تمه‌داران و ده‌سه‌ڵاتدارانی دنیا بۆ لای خۆیان ڕائه‌كێشن . یه‌كه‌م جار له ساڵی 1992 دا كاتێك به ده‌یان هه‌زار كورد كۆ بونه‌وه و نه‌وروزیان پیروز كرد ، جه‌سته‌ی سارد و سڕی كورد له كوردستانی گه‌وره ڕاچڵه‌كی و كه‌وته جوڵه . ئامه‌د بێجگه له نه‌وروز ناوه‌ندی سه‌رهه‌ڵدانی كۆمه‌ڵایه‌تی و سیاسی و ڕۆشنبیری بوه و له ماوه‌ی ڕابردوو دا به هه‌ڵبژاردنی شاره‌وانی و سه‌روك شاره‌وانی و به‌ڕێوه‌بردنی خۆ به خۆ و هه‌روه‌ها شێوه خه‌باتی نافه‌رمانی مه‌دنی و هه‌مو جوره‌كانی خه‌بات له جوڵانه‌وه‌ی كوردی و جوڵاندنی هه‌ستی نه‌ته‌وه‌ێی كوردان دا ڕه‌وڵی به‌ر چاوی گێڕاوه .\nئه‌م ساڵ له یه‌كی نه‌وروزی دوو هه‌زار و حه‌فسه‌د و پێنجی كوردی به‌رانبه‌ر به 21-3-2005 ئامه‌د ڕژانه سه‌ر شه‌قام و به ملیون له ده‌ور ئاگری نه‌وروز كۆ بونه‌وه و ئاڵای كوردستانیان شه‌كانده‌وه و دروشمی ئازدی و سه‌رهه‌ڵدانیان به‌رز كرده‌وه و په‌یام و داخۆازیه‌كانیان به شێوه‌یه‌كی شارستانیانه و جه‌سورانه به گۆی داگیركه‌رانی تورك و كومه‌ڵگای مروڤایه‌تی گه‌یاند . نه‌روز بۆ كوردان ته‌نیا بو هه‌ڵپه‌ڕین و هه‌ڵبه‌زین و گۆرانی وتن نیه به‌ڵكو نه‌روز ڕوژی ڕاپه‌ڕین و یه‌كگرتن و ده‌نگ هه‌ڵبڕینه ، هه‌ر ڕێك وه‌ك ئه‌وه‌ی كه له ئامد دا ئه‌نجام درا . ئه‌وه‌ی كه له ئامه‌د ڕوی دا جارێكیتر ڕاستی ئه‌و تێوریه ئه‌چه‌سپێنێ كه به یه‌كیه‌تی و یه‌ك گرتن نه‌بێ به هێچ ئانجامێ ناگه‌ین و هه‌ر ئه‌و یه‌كگرتنه ملیونیه‌ش وای كرد كه داگیر كه‌ران ئاڵای كوردستان به شه‌كاوه‌ێی ببینن و جه‌رگیان جه‌رگ بخۆاته‌وه و ده‌سته‌وه‌ستان ته‌ماشاچی بن .جوڵانه‌وه‌ی نوێی باكور به ڕێبه‌رایه‌تی پارتیا كاركه‌ریێن كوردستان له پێشدا به چوار كه‌س ده‌سێ پێ كرد به‌ڵام له ئامه‌د دا بو به ملیون و له كوردستان دا بو به ژیان و ئه‌مڕو له هه‌ر ماڵێك و له هه‌ر گوند و له سه‌ر هه چیاێه‌ك دا ده‌ریای بیری نه‌ته‌وه‌ێی له شه‌پۆل دان دایه .\nبه‌رز و به‌رده‌وام بێ شوڕشی ملیونی باكوری كوردستان و ئامه‌د.\nposted by خالید عه‌زیزی | 18:53


ژووری ئۆپەراسیۆنی هەولێر داواجار هاووڵاتیان ئاگادار دەكاتەوە - تۆڕی میدیایی خەڵک\nژووری ئۆپەراسیۆنی پارێزگای هەولێر ڕایدەگەیەنێت ، ڕەوشی تەندروستی شارەكەمان بەهۆی بڵاو بوونەوەی زنجیرەی نوێی ڤایرۆسی كۆرۆنا مەترسیدارە و مەترسییەكانی هەڵكشان و تەشەنەسەندنی كۆرۆنای نوێش ڕۆژ دوای ڕۆژ لە زیاد بوون دایە بەداخەوە هاووڵاتیان وەك پێویست پابەندی ڕێنماییەكان نابن .\nژووری ئۆپەراسیۆنی پارێزگای هەولێر لە ڕاگەیەنراوێكدا بڵاویكردەوە، كە دۆخەكە هەستیارە و ڕەوشی تەندروستی شارەكەمان مەترسیدارە و ژمارەی تووشبوانی زنجیرەی نوێی ڤایرۆسی كۆرۆناش لە زیاد بووندایە بۆیە جارێكی تر هۆشداری دەدەین بە هاووڵاتییانی شارەكەمان كە پابەندی ئەو بڕیارە بن و ڕەچاوی ڕێكارەكانی خۆپارێزی بكەن.\nڕاشیگەیاندووە، هەر هاووڵاتییەك پرسە لە (كۆڵان – هۆڵ – ماڵ – ژێرخێوەت – باخچە و هەرشوێنێكی تر) دابنێت، لەلایەن هێزەكانی پۆلیس دەست بەجێ پرسەكەی دادەخرێت و بەپێبژاردن سزا دەدرێت.\nڕەوشی تەندروستی شارەكەمان بەهۆی بڵاو بوونەوەی زنجیرەی نوێی ڤایرۆسی كۆرۆنا مەترسیدارە و مەترسییەكانی هەڵكشان و تەشەنەسەندنی كۆرۆنای نوێش ڕۆژ دوای ڕۆژ لە زیاد بوون دایە بۆ سەرگیانی هاوڵاتییان، لەپێناو پاراستنی تەندروستی و سەلامەتی شارەكەمان، ژووری ئۆپەراسیۆنی پارێزگای هەولێر، تەواوی هاوڵاتییان و دانیشتوانی سنووری پارێزگای هەولێر ئاگاداردەكاتەوە.\nیەكەم/ هەروەك لە ڕاگەیندراوی ڕۆژی 2021.7.27، ڕامانگەیاندووە، پرسەدانان لە (كۆڵان – هۆڵ – ماڵ – ژێرخێوەت – باخچە و هەرشوێنێكی تر) قەدەغەیە و هەر كەسێك پابەند نەبێت سزا دەدرێت، بەڵام بەداخەوە بەهۆی زۆری ژمارەی مردووان بەهۆی ئەم ڤایرۆسەوە، بەشێك لەهاوڵاتییان پابەندنین و ئاگادارین سەرپێچی لەم بڕیارە دەكرێت، بۆیە جارێكی تر هۆشداری دەدەین بە هاوڵاتییانی شارەكەمان كە پابەندی ئەو بڕیارەبن و ڕەچاوی ڕێكارەكانی خۆپارێزی بكەن، بەپێچەوانەوە هەر هاوڵاتییەك پرسە لە (كۆڵان – هۆڵ – ماڵ – ژێرخێوەت – باخچە و هەرشوێنێكی تر) دابنێت، لەلایەن هێزەكانی پۆلیس دەست بەجێ پرسەكەی دادەخرێت و بەپێبژاردن سزا دەدرێت.\nدووەم/ دۆخەكە هەستیارە و ڕەوشی تەندروستی شارەكەمان مەترسیدارە و ژمارەی تووشبوانی زنجیرەی نوێی ڤایرۆسی كۆرۆناش لە زیاد بوون دایە، بەوهۆیەوە لەنێو نەخۆشخانەكان ژمارەیەكی زۆر لە كەس و كار و خانەوادە و خزمانی تووشبوان سەردانی نەخۆشخانەكان دەكەن و لەبەردەم نەخۆشخانەكانی تایبەت بەچارەسەری تووشبوانی كۆرۆنا دەمێنەوە و قەرەباڵغی زۆر دروست دەكەن، ئەوەش هۆكارێكی دیكەی زیادبوونی ژمارەی تووشبوان و بڵاوبوونەوە و تەشەنەسەندنی كۆرۆنایە، بۆ ئەو مەبەستە هاوڵاتییانی سنووری پارێزگاكەمان ئاگاداردەكەینەوە، سەردانی تووشبوانی كۆرۆنا لە نەخۆشخانەكان و مانەوە و دروستكردنی قەرەباڵغی لەبەردەم نەخۆشخانەكان بەهەموو شێوەیەك قەدەغەیە و هەركەس و لایەنێك پابەند نەبێت ڕێكاری یاسایی لەبەرمبەردا دەگیرێتەبەر.\nسێیەم/ سەرجەم هێزەكانی ناوخۆ (ئاسایش، پۆلیس، زێرەڤانی، پێشمەرگە، پۆلیسی هاتوچۆ) ڕاسپاردراون ئامادەكاریی بۆ جێبەجێكردنی ئەم بڕیارانە بكەن، ئەو بڕیارانەش سەرجەم قائیمقامیەتەكانی سنووری پارێزگای هەولێر دەگرێتەوە.\nسبەینێ گەڕەكێكی سلێمانی بێ كارەبا دەبن


فینلەدا؛ خاکی خۆشبەختی؛ ئەفغانستان خاکی نیگەرانی\n11:06 - 20/03/2021\nفینلەدا؛ خاکی خۆشبەختی؛ ئەفغانستان خاکی نیگەرانی\nرێکخراوی نەتەوە یەکگرتووەکان لەسەر بنەمای هەڵسەنگاندنەکانی بۆ ١٤٩ وڵاتی جیهان، راپۆرتی دڵخۆشی جیهانی بڵاوکردەوە، بەپێی راپۆرتەکە فینلەندا دڵخۆشترین وڵاتی جیهان و ئەفغانستانیش نیگەرانترین وڵاتی جیهانە.\nنەتەوە یەکگرتووەکان ساڵانە راپۆرتی خۆی لەبارەی ژیان و گوزەران لە وڵاتانی جیهان بڵاودەکاتەوە ئایا کام وڵات و تا چ ئاستێک دڵخۆشن.\nلە ١٠ دڵخۆشترین وڵاتانی جیهان نۆ وڵاتیان لە کیشوەری ئەوروپان و تەنها نیوزلەندا لە ئەوروپا نییە و لە ١٠ وڵاتە خۆشبەختەکەی جیهانە.\nلە ساڵی ٢٠١٢وە تاکو ئێستا ئەم راپۆرتە بڵاودەکرێتەوە، لەو کاتەوە تاکو ئێستا چوار وڵاتنی ئەوروپا ریزبەندی یەکەمیان گرتووە کە بریتین لە دانیمارک، سویسرا، نەرویج و فینلەندا.\nدانیمارک لە ساڵانی ٢٠١٢، ٢٠١٣ و ٢٠١٦ دڵخۆشترین وڵاتی جیهان بووە.\nسویسرا ساڵی ٢٠١٥ دڵخۆشترین وڵاتی جیهان بووە.\nنەرویج ساڵی ٢٠١٧ دڵخۆشترین وڵاتی جیهان بووە.\nفینلەنداش لە کۆتایی چوار ساڵی رابردوودا واتە ٢٠١٨، ٢٠١٩، ٢٠٢٠ و ٢٠٢١ دڵخۆشترین وڵاتی جیهان بووە.\nنەتەوە یەکگرتووەکان ساڵانە لەگەڵ هاوڵاتیانی ١٤٩ وڵاتی جیهاندا گفتوگۆ دەکات و ئەم راپۆرتە ئامادە دەکات. راپۆرتەکە لەسەر چەند بنەمایەک ئامادە دەکرێت کە گرنگترینیان بریتین لە؛ پشتیوانی کۆمەڵایەتی. تێکڕای ماوەی ژیانی تەندروست، ئازادی هاوڵاتیان لەو بڕیارانەی کە تایبەتە بە ژیانی تایبەتی خۆیانەوە، دڵفراوانی لە پارە بەخشین و نەبوونی گەندەڵیی.\nتورکیا ساڵ بۆ ساڵ دۆخی خراپتر دەبێت، خراپی دۆخی ئابووری، قەیرانی دارایی و هەڵئاوسان کاریگەری گەورەیان هەبووە و لە راپۆرتەکەی نەتەوە یەکگرتووەکاندا رەنگی داوەتەوە.\nتورکیا ساڵی ٢٠١٩ لە ریزبەندی ٧٩دا بوو، ساڵی ٢٠٢٠ هاتە دواوە بۆ ٩٣ و ئەمساڵی هێندەی دیکە دواکەوت و گەیشتە ١٠٤.\nبەریتانیاش دۆخی بەرەو خراپی رۆیشتووە، چونکە ساڵی پار لە پلەی ١٣ بوو، بەڵام ئەمساڵ هاتووەتە دواوە بۆ پلەی ١٧.\nنیگەرانترین وڵاتانی جیهان بەپێی راپۆرتەکە بەم جۆرەیە؛ لێسۆسۆ، بۆتسوانا، رواندا، زیمبابۆی و ئەفغانستان.\nراپۆرتەکە ئاماژەی بەوە کردووە بڵاوبوونەوەی ڤایرۆسی کۆرۆنا کاریگەری گەورەی لەسەر ئاستی دڵخۆشی وڵاتانی جیهان هەبووە.\nئەنجامدەرانی راپۆرتەکە باسیان لەوە کردووە، یەک لەسەر چواری ئەو کەسانەی پرسیاریان لێکراوە ئاماژەیان بەوە کردووە کە ڤایرۆسی کۆرۆنا کاری کردووەتە سەر ئاستی خۆشبەختیان.\nئەوەی رووداوێکی نوێ بووە بۆ ئامادەکارانی راپۆرتەکە ئەوە بووە، کە بڵاوبوونەوەی پەتای ڤایرۆسی کۆرۆنا هەستێکی هاوبەش و گیانی یەکگرتووەیی لای خەڵکی جیهان دروست کردووە، واتە لەبری ئەوەی خەڵکی جیهان بە تەنها ئەم بارە سەختە هەڵبگرن، بە هاوبەشی نیگەرانی یەکترن.\nبەپێی راپۆرتەکە ئاستی متمانەکردن بە یەکتر لە فینلەندا زۆر بەرزە، ئەمەش بۆ مانەوە لە ژیاندا لە کاتی بڵاوبوونەوەی ڤایرۆسی کۆرۆنا بە ئاشکرا و روونی دیار بووە و هەموان لە خەمی مانەوەی یەکتردا بوون.\nفینلەندای ٥،٥ ملیۆن کەسی، لە رووبەڕووبوونەوەی ڤایرۆسی کۆرناشدا سەرکەوتنی گەورەی بەدەستهێنا. تەنها ٧٠ هەزار حاڵەت و ٨٠٥ مردن بە کۆرۆنایان هەیە.\nلە کاتێکدا کوردستان ئاستی دانیشتوانەکەی نزیکە لە فینلەندا، زیاتر لە ١١٥ هەزار تووشبووی کۆرۆنای تۆمار کردووە و ٣٥٨٥ کەسیش بە ڤایرۆسەکە گیانیان لەدەستداوە.\n١٠ خۆشبەخترین وڵاتی ئەمساڵ بریتین لە؛\nنیگەرانترین وڵاتانی جیهانیش بۆ ئەمساڵ بریتین لە؛


بە تۆمەتی تەقەكردن لە بارەگاكانی یەكێتی 3 كەس دەستگیر كران\nئاسایش و پۆلیس بە تۆمەتی تەقەكردن لە بارەگای كۆمیتەكانی یەكێتی لە شاری هەولێر سێ كەسی دەستگیر كردووە و دەڵێت بۆ تێكدانی پەیوەندی پارتی و یەكێتی ئەوكارەیان كردووە.\nسەرچاوەیەك لە مەڵبەندی یەكێتی لە شاری هەولێر بە (لڤین پرێس)ی راگەیاند، شەوی رابردوو لەلایەن هێزە ئەمنیەكانەوە ئاگادار كراوینەتەوە كە سێ كەسیان دەستگیر كردووە كە تۆمەتبارن بە تەقە كردن لە بارەگاكانمان.\nدوای ئەوەی شەوی هەینی تەقە لە بارەگای كۆمیتەی 4 و 5ی یەكێتی كرا كە لە یەك بینادان، لێكۆڵینەوەكان دەستیان پێكرد كە ئاسایشی ئەو شارە بەشێوەیەكی توند دەستی بە لێكۆڵینەوە كردبوو بە شێوەیەك سەرجەم هاردی كامێراكانی ئەو دەوروبەرەی بردبوو بە بێ ئەوەی بهێڵێت هیچ كەس و لایەنێك سەیریان بكاتەوە.\nبە گوێرەی وتەی سەرچاوەكەی (لڤین پرێس) ئەو كەسانەی دەستگیر كراون ژمارەیان 3 كەسە و تا ئێستا لێكۆڵینەوەكانیان بەشێوەیەكی فەرمی بە دەست یەكێتی نەگەیشتووە بەڵكو تەنها ئەوەندەیان بە بەرپرسانی مەڵبەند وتووە كە ئەو كەسانە بۆ تێكدانی پەیوەندی نێوان یەكێتی و پارتی ئەو كارەیان كردووە.\n1558 جار بینراوە\nبەڕێوەبەرێكی نوێی پۆلیس بۆ هەولێر دیاری كرا\nژمارەیەك بەرپرسی ئەمنی هەولێر دەگۆڕێن


Monday, 06.27.2016, 17:48\nخوێندنه‌وه‌ى سایكۆلۆژیاى بێ وه‌فایان له‌مه‌قامى (تا له ده‌ربووم دۆست به‌ملیۆن رێى نه‌بوو بكات سڵاو) ى حه‌سه‌ن زیره‌كدا\nبێ وه‌فا مانایه‌كى گشتگیرى هه‌یه‌و بۆ ته‌نها پێناسه‌یه‌كى بچوك كورت ناكرێته‌وه، سایكۆلۆژیاى كه‌سانى بێ وه‌فایان هه‌میشه له‌سه‌ر دوودڵى به‌رژه‌وه‌ندى تاكه كه‌سى كارده‌كه‌ن، كاره‌ساتى بێ وه‌فایان له‌وكاته‌وه ده‌ست پێ ده‌كات كه كۆمه‌ڵێك یان گه‌لێك پشت بكاته كه‌سێك كه پێشتر له‌كاتێكى دیارى كراودا ویستوویه‌تى و به‌س، هونه‌رمه‌ند حه‌سه‌ن زیره‌ك بێ وه‌فایى ئه‌و كه‌سانه‌ى بۆ ده‌ركه‌وتووه كه تا گۆرانى بۆ گوتون، یان له‌گه‌ڵیدا ژیاون رێزیان لێ گرتووه و پاشان له‌كاتى لێ قه‌وماندا پشتى تێكراوه و كه‌سێك نه‌بووه لاى لێ بكاته‌وه بۆیه ئه‌م جۆره له بێ وه‌فایى و پشت تێ كردن ، لاى حه‌سه‌ن زیره‌ك بۆته ناڵه‌یه‌ك و له‌یه‌كێ له مه‌قامه‌كانیدا ره‌نگى داوه‌ته‌وه‌و ئه‌و كاته له‌ساڵى 1967 له سلێمانى سجن ئه‌بێ و پاشان به‌رده‌بێت و ده‌گه‌رِێته‌وه كوردستانى رۆژهه‌ڵات (ئێران) و له‌نزیك بانه چایخانه‌یه‌ك داده‌نێت، ئیتر شریتى عومرى رابردووى، هاوكاتیش له ئێستایه‌كى لاتى و نه‌بوویندا دێته‌وه یادو ئه‌ڵێ:\n(تا له‌ده‌ر بووم دۆست به‌ملیۆن رێى نه‌بوو بكات سڵاو\nكه گیراوم و كه‌وتمه به‌ندینخانه كه‌سێ نه‌بوو لێم بێنێ ناو)\nئه‌م دێره شیعره كه له ناخى حه‌سه‌ن زیره‌ك خۆیه‌وه هاتۆته ده‌ره‌وه و گوزارشت له‌ژیانى راسته‌قینه‌ى خۆى ده‌كات، ئه‌وێك كه له‌ژیانیدا ته‌نها مه‌گه‌ر له‌سه‌ر كورد بوون و شوناسى نه‌ته‌وه‌یى له‌سه‌رده‌مى داگیركارى و په‌یدابوونى دووبه‌ره‌كى ناوخۆ كه له ساڵانى شه‌سته‌كان دا بره‌وى په‌یداكردبوو به‌ند كرا بێت، ئه‌گینا ئه‌گه‌ر خۆبه‌ره‌وپێشبه‌ره‌كانى ناوخۆ نه‌بێت، نه‌ته‌وه سه‌رده‌سته‌و داگیركاره‌كانى تر چوزانن كێ كێ یه، واته ئه‌گه‌ر چاو ساغ و خۆخۆرى ناوخۆ نه‌بێت.\nحه‌سه‌ن زیره‌ك پێش ئه‌وه‌ى له ساڵى 1967 دا سجن بكرێت چه‌ندین گۆرانى تۆماركردووه و سه‌دان ئاهه‌نگى جه‌ماوه‌رى له‌ناو ماڵان و شانۆكاندا گێرِاوه‌و جه‌ماوه‌رێكى زۆر عاشقى بوون و به‌كره‌و میلى رادیۆیان باداوه بۆئه‌وه‌ى گوێ بیستى گۆرانیه‌كانى بن، به‌ڵام ئه‌و كه‌سانه‌ى كه له‌و سه‌رده‌مه‌دا ته‌نها مه‌به‌ستیان بووه چێژ وه‌ربگرن و هیچى تر، ته‌نها مه‌به‌ستیان بووه حه‌سه‌ن زیره‌ك له‌ساته وه‌ختى هه‌نوكه‌یى دا گوزارشت له ئازاره‌كانیان بكات، یان مه‌جلیسیان بۆ گه‌رم بكات و ساتێكى خۆش به‌سه‌ربه‌رن، بۆیه وردبینێكى وه‌كو حه‌سه‌ن زیره‌ك كاتێك كه له سجن دا ته‌نهایى ده‌بێته میوانى و كه‌سێك نییه پێى بڵێت سڵاو، ئه‌م ئازارى بێ وه‌فاییه له‌نه‌ستى دا ده‌مێنێته‌وه هه‌مان ناوه‌رۆك له له روخسارێكى تردا و له‌هه‌مان مه‌قامدا دوباره ده‌كاته‌وه:\n(تا له ده‌ربووم دۆست به‌ملیۆن رێى نه‌بوو سڵاو بكا\nكه گیرام و كه‌وتمه به‌ندینخانه كه‌س نه‌بوو بانگم بكا)\nمرۆڤ بونه‌وه‌رێكى كۆمه‌ڵایه‌تىیه‌و له‌گه‌ڵ كه‌سانى تردا مامه‌ڵه ده‌كات و ده‌ژى، بۆیه كاتێ حه‌سه‌ن زیره‌ك ده‌چێته به‌ندینخانه‌وه و ته‌نهایى له‌واقیع دا ده‌بینێت ئه‌و كاتانه‌ى دێته‌وه یاد كه چۆن ئاپۆره‌ى جه‌ماوه‌ر له‌نێو ماڵه‌كاندا ده‌وره‌یان داوه و داواى گۆرانى لێ ده‌كه‌ن، ئێستاش كه به‌ندكراوه و پێویستى به كه‌سێكه نانێكى بۆ بێنێت ، یان كه‌فاله‌تێكى بكات، یان خه‌مخۆرێك لێى بپرسێته‌وه و هه‌وڵێكى بۆ بدات، كه‌چى ده‌بینێت ئه‌و كه‌سانه‌ى كه به‌قوربانى بوون له‌دواى ته‌واوكردنى گۆرانییه‌ك و ته‌نانه‌ت ده‌رفه‌تى سلآوێكیشیان نه‌بووه بیكه‌ن، ئه‌وا ئێستا ئاماده‌نین لایه‌ك له هونه‌رمه‌نده‌كه بكه‌نه‌وه و هیچ نه‌بێت به‌سه‌رى بكه‌نه‌وه.\nبۆیه حه‌سه‌ن زیره‌ك زۆر چاك سایكۆلۆژیاى كه‌سانى بێ وه‌فایانى خوێندۆته‌وه و جارى واش هه‌بووه گه‌یشتووه‌ته راده‌یه‌ك و ئه‌وه‌نده ره‌شبین بووه حه‌زى نه‌كردووه مرۆڤى كورد ببینێت. ئه‌مانه ئه‌و ئازارانه‌ن كه له‌گه‌ڵ ئاخ و حه‌سره‌تدا به‌ناڵه‌و ئازارێكى بێ كۆتاییه‌وه هه‌ڵى هێناوه‌ته‌وه، بۆیه ده‌بینین حه‌سه‌ن زیره‌ك زۆرباش شعورى به‌بێ هه‌ڵوێستى خه‌ڵك شكاوه له‌كاتێكدا كه راپێچى زیندان ده‌كرێت، ئینجا ئه‌زانێت ئه‌و كه‌سانه‌ى كه سڵاویان بۆ كردووه و هاتونه‌ته مه‌جلیسه‌وه كورِى رۆژى ته‌نگانه نین و ته‌نها به‌دواى به‌زمى خۆشى و شادى دا ده‌گه‌رِێن، له‌كاتى ته‌نگانه‌دا هه‌ڵوێستیان یه‌كسان ده‌بێت به‌سفر و ئیتر حه‌سه‌ن زیره‌كیش په‌راوێز خراو و ته‌نها و بێ كه‌س ئه‌مێنێته‌وه و ئه‌ڵێ كه‌سێ نه‌بووه ئاورِم لێ بداته‌وه


Saturday, 11.13.2010, 12:00\n24 کاتژمێر نووسه‌ری تورک ئیسماعیل بێشکچی به هۆی ئه‌وه‌ی پیتی قی له بری ک به کار هێناوه و وشه‌ی قه‌ندیلی له جیاتی کاندیل نوسیوه، له‌لایه‌ن دادگایه‌کی تورکیاوه داوای حه‌وت ساڵ و نیو زیندانی بۆ کرا.\nنووسه‌ر و کۆمه‌ڵناس ئیسماعیل بێشکچی که به‌هۆی داکۆکی له گه‌لی کورد له نووسراوه‌کانیدا ساڵانێکی درێژ زیندانی چێشت، دوێنی جارێکی تر به هۆی نووسینی وتارێک به ناوی کورده‌کان و مافی دیاریکردنی چاره‌نووسی گه‌لان بانگهێشتی دادگا کرا.\nسه‌ردۆزگه‌ری کۆماری لقی 11 ی دادگای سزا قورسه‌کانی ئه‌سته‌نبوڵ بانگه‌شه‌ی کرد بێشکچی له‌م وتاره‌یدا پڕوپاگه‌نده‌ی بۆ پارتی کرێکارانی کوردستان کردوه.\nسه‌ردۆزگه‌ر گوتی: بێشکچی له نووسینی وشه‌ی قه‌ندیلدا سودی له ئه‌لف و بێی تورکی وه‌رنه‌گرتوه و له بری ئه‌وه‌ی بنوسێ ک، پیتی قی به کار هێناوه. ئه‌وه‌ش پڕوپاگه‌نده‌یه بۆ ئه‌لف و بێیه‌ی که په‌که‌که داوای ده‌کا.\nدادگا هه‌روه‌ها بێشکچی به‌وه تاوانبار کرد که بۆ جوگرافیای باشووری رۆژئاوای تورکیا، وشه‌ی کوردستانی به کار هێناوه.\nبێشکچی له یه‌که‌م دانیشتنی دادگادا له‌وه‌ڵامی ئه‌و قسانه‌ی دادگادا رایگه‌یاند: ئه‌وانه پڕوپاگه‌نده نین، زانستن.\nبێشکچی گوتیشی: کورده‌کان له رۆژهه‌ڵاتی ناوه‌ڕاست دا 40 میلیۆن که‌سن و سه‌رباری ئه‌وه‌ش نه له کۆمیسیۆنی ئه‌وروپا، نه له رێکخراوگه‌لی وه‌ک کۆنفرانسی ئیسلام به هیچ شێوه‌یه‌ک باسیان لێوه ناکرێ. هه‌ندێک وڵات له دنیا دا هه‌ن که ژماره‌یان له 30 هه‌زار که‌س تێناپه‌ڕێ و خاوه‌ن ده‌وڵه‌تن، به‌ڵام کورده‌کان چل میلۆنن و ده‌وڵه‌تی خۆیان نییه.\nله‌و دانیشتنه‌ی دادگا دا نوێنه‌رانی به‌ده‌په و زۆر رۆژنامه‌نووس و نوێنه‌ری داموده‌زگای سڤیل ئاماده بوون.


دەست بە بزووتنەوەی ئیسلامییەوە بگرن - باسک نێت\nدەستپێك/ نوسەران/دەست بە بزووتنەوەی ئیسلامییەوە بگرن\nبزووتنەوەی ئیسلامیی، حیزبێك نییە بە ھیچ ھێز و ھەژمونێك لەناو بچێت، لاواز كرا بەڵام كۆتایی نایە، ھەوڵی ناشرینكردنی درا و دەدرێ بەڵام لە دڵی كاروانچیانیی و ھاوڕێبازانیدا ھەر تاقی ئیمان و ئاوێنەی ڕاستیی و وێنە درەوشاوەكەی ڕابوونی ئیسلامیی كوردستانە.\nبە لێدان و ناوزڕاندنی ڕابەر و سەركردەكانی پاشەكشە ناكات، بگرە باشتر گەشە دەكات، ئەوەی نەیار پێی دەڵێ ئەگەر ڕاستیش بێت لای پێشمەرگە و كادرەكانی پێچەوانەكەی دروستە، ھەر حیزبێكی تر لە جێی بزووتنەوە بوایە، ئێستا لە كتێبە مێژووییەكاندا سێرجی بۆ دەكرا، میكانیزمی جەھەننەمیی نەما بۆ ھەوڵی سڕینەوەی، دەرگا نەما لێی كڵۆم نەدرێ، ڕابەرانی نەفی كران، دەستگیر كران، سەركردەكانی تەنگیان پێ ھەڵچنرا، شەھید كران، بارەگا و بودجەی لێ زەوت كرا، سەد تۆمەتی بۆ ھەڵبەسترا، بۆ؟ تەنھا لەبەر ئەوەی ئیسلامییە، نۆرمەڵ و خاكی و نەتەوەییە، بێ مەلەف و بێ لەكە و بێ سازشە.\nدەمێكە بە سیخوڕمە و ختوكەی نەیارەكانی، لە سومبول و كەسایەتیی و مێژووەكەی دەدرێ، بە ھەر شێوازێك بگونجێت لە قەبارە و قودرەتی كەم دەكرێتەوە، ئاشكرا دیارە نێوخۆیی و دەرەكیی، بەری بینیان گرتووە، دەی پۆڵاش بیت دەبیە خۆڵ، ڕەگت لە ھەزارەی خاكدا چەقیبێت ھەڵدەكەنرێیت، كەچی ئەم چەترە ھەر ما و بۆتە ئەفسون و جێتێڕامانی نەك دوژمن تەنانەت دۆست و دڵخوازەكانیشی.\nوەك دەوترێ مێژوو دوبارە دەبێتەوە، دوێنێكان كە ڕابەرانمان وەك م. مەلا عوسمان و م. مەلا عەلی و م. مەلا محەممەد و م. مەلا سدیق، جڵەوی سەركردایەتیی ئەم حیزبەیان بەدەست بوو بە دەیان جۆر لە كەسایەتییان دەدرا و بە نەزان و نا سیاسیی و بێ ئەزموون لەقەڵەم دەدران، بەڵام پاش كۆچیان ھەموو بە یەك دەنگ ڕۆڵەڕۆی لەدەستدانی شێر و شاخیان بوو، ئێستاش كە ڕابەرێكی گەنج جڵەوگیرە، تۆمەت و ناوزڕاندن نییە بۆی نەتاشن ئەمەیان بەشێكیش لە دۆست و نزیك، كەچی پاش دواییھاتنی ئەم ڕابەڕەش، ئاواتی بۆ دەخوازنەوە، بە بوونی تێبینیی و ڕەخنەشم لەسەری، كە ئەوە بابەتێكی ترە.\nئەوەی ھۆكار بوو بۆ نوسینی ئەم وتارە ئەوە بوو كە لە دیدارێكی تەلەفزیۆنیی (م. عیرفان عەلی عەبدولعەزیز)ی ڕابەردا، ھەندێك پەیج و لا و لایەن و كەسایەتیی، قسەی نەشیاو و تۆمەتیان بۆ ھەڵبەست، بە تایبەت لە لایەن نەوەی فەیسبوك و نەوەی جەھل و مناڵە وردەوە، بە كۆمێنت و وشەی زبر و عەقڵی ئانارشیستیی.\nبۆ ھەموو ئەو وشە ناشرین و ھەڵمەتە قێزەونە، ئەم وتارە لە بری ھەموو ئەمەكداران و قیامەتخوازان داوای لێبوردن لە ڕابەری گشتیی دەكات، ئاخر بۆ دۆستانیش ئەگەر ھۆی پاشەكشەی ئەم بزووتنەوە بخەنە ئەستۆی ئەم ڕابەڕەی ئێستا، ئەگەر بەشێكیشی پێ ببڕێت، ئەوە بزانن لە وێنە گەورەكەدا ھۆكاری فرە و دەست و دەخالەتی نەبینراو و شاراوە ھەن كە نایەڵن ئەم حیزبە بچێتەوە سەر سكەی ڕەقەمی گەشی سیاسیی خۆی لە ساحەكەدا، ئەوانەی لە بیردۆزی پلانگێڕیی و بەرنامە شاراوەكانی دژە ئیسلام و ڕەوتی ئیسلامخوازیی شارەزان، لەم قسەیە تێدەگەن.\nبابە بھێڵن ئەم تۆزە لەم قوڕە ھەستێت، سوێند بە خوا بزووتنەوەی ئیسلامیی نەمێنێت، سەردەم و نەوەیەك دێتە پێش، گا سەربەرەوخوار ھەڵدەواسرێت و میحراب و نوێژ دەبنە خۆڵەكەوەی مێژوو، ئیدی نەوەیەك حوكمی نەتەوە دەكات بە ئەلف دەڵێت تێڵا و بە نوێژخوێنان دەڵێن ئەوە بۆ ڕۆژانە پێنج جار خۆتان داون دەكەن وەك یاری پەپجیی و بەھای باڵا و كەرامەت و مۆڕاڵی ئاینیی و نەتەوەییش دەبنە گەمە و مەزەی تیكتۆك.\nهۆکاری بێ متمانەیی نێوان خەڵک و حکومەت


16:51 - 20 پووشپەڕ 2714\nکوردستان میدیا: دەفتەری سیاسیی حیزبی دێموکراتی کوردستانی ئیران راگەیەنراوێکی بەبۆنەی ٢٥مین ساڵڕۆژی شەهیدبوونی دوکتور قاسملوو و هاوڕێیانی روو لە کۆمەڵانی خەڵکی کوردستان بڵاو کردەوە.\n٢٢ی پووشپەڕی ئەمساڵ ٢٥ ساڵ بەسەر تیرۆری رێبەری ناوداری کورد و سیمای دێموکراتێکی راستەقینە و سکرتێری پێشووتری حیزبی دێموکراتی کوردستانی ئێران دوکتور قاسملوو، تێپەڕ دەبێ.\nدوکتور عەبدولڕەحمان قاسملوو رۆژی ٢٢ی پووشپەڕی ساڵی ١٣٦٨ی هەتاوی بەرانبەر بە ١٣ی ژووئیەی ١٩٨٩ی زایینی لە شاری ڤییەن پایتەختی وڵاتی ئوتریش و لە حاڵی دانیشتن لەگەڵ نێردراوانی کۆماری ئیسلامیی ئێران کە بە رواڵەت بۆ باس لەسەر چارەسەریی پرسی کورد لە ئێران گەیشتبوونە ڤییەن، لەلایەن ئەو دیپلۆمات تیرۆریستانەوە هاوڕێ‌لەگەڵ کاک عەبدوڵڵا قادری ئازەر نوێنەری حیزب لە دەرەوەی وڵات و دوکتور فازل رەسووڵ کوردی باشوور شەهید کرا.\nبە شەهیدکرانی دوکتور قاسملوو دێموکراسیخوازان، دێموکراتێکی راستەقینە و تێکۆشەرێکی شێلگیری رێگای ئازادییان لە دەست دا و ئازادیخوازانی ئێران سیاسەتمەدار و کەسایەتییەکی بلیمەتیان لێی ئەستێندرا و نەتەوەی کورد لە بوونی رێبەرێکی هەڵکەوتوو‌و ئەمڕۆیی و خاوەن بیر و هزری پێشکەوتنخوازانە و حیزبی دێموکراتی کوردستانی ئێرانیش لە سەرکردەیەکی شارەزا و رێبەرێکی کەم وێنە بێ‌بەشکران و بەمجۆرە بزووتنەوەی کورد لە کوردستانی ئێران زامێکی گەورەی هەڵگرت و بزووتنەوەی دێموکراسیخوازی لە ئێران زەبرێکی قورسی وێ‌کەوت.\nدوکتور قاسملوو‌و بەو بیر و باوەڕ و هزر و تێکۆشانەی کە هەیبوو هەر لە سەرەتای بەلاڕێدا بردنی شۆڕشی گەلانی ئێران لەلایەن ئاخووندەکانەوە و دامەرزاندنی کۆماری ئیسلامیی ئێران ئامانجی تیر و تیغی تیرۆریزمی ئەو رێژیمە بوو. دوکتور قاسملوو و حیزبەکەی، حیزبی دێموکراتی کوردستانی ئێران و رۆڵەکانی نەتەوەی کورد خۆیان لە بەشداری لەو ریفراندۆمە نادێموکراتیکە بوارد کە رێگای بۆ هاتنە سەرکاری کۆماری ئیسلامی خۆش دەکرد و دوکتور قاسملوو دڵنیا بوو کە بە هاتنە سەرکاری رێژیمێکی ئیدئۆلۆژێکی دواکەوتوانە هیچ یەک لە ئامانجە دێموکراتیکەکانی نەتەوەکانی ئێران نەک نایەنە دی، بەڵکوو رێگای هەوڵدان بۆ دابین بوونیان دژوارتر دەکا. هەڵوێستێک کە ئێستا کورد زیاتر دەتوانێ‌شانازیی پێوە بکا. هەروەها لەگەڵ ئەوەی دوکتور قاسملوو بۆ نوێنەرایەتی مەجلیسی خێبرگان لە پارێزگای ورمێ‌هەڵبژێردرا بوو بە هەڕەشەی خومەینی رێگای بەشداریی لەو مەجلیسەی لێ‌بەربەست کرا و هەر ئەو کات بۆچوونی رێبەرانی رێژیم بەتایبەت شەخسی خومەینی بەرانبەر بە دوکتور قاسملوو دەرکەوت، جیا لەوانە:\nــ دوکتور قاسملوو شێلگیرانە بۆ دابینبوونی دێموکراسی تێ دەکۆشا، شتێک کە لەگەڵ فەلەسەفەی ویلایەتی فەقیهـ یەکیان نەدەگرتەوە. دوکتور قاسملوو باوەڕی بە یەکسانی و مافی بەرابەری ژن و پیاو لە کۆمەڵ و خێزاندا هەبوو کە بیرێکی لەو بابەتە لەگەڵ بۆچوونی دواکەوتووانە و دژ بە مافەکانی ژن لە کۆماری ئیسلامیی ئێراندا ناتەبایی هەبووە و هەیە.\nــ دوکتور قاسملوو بووژێنەرەوە و رێبەری حیزبێکی پێشکەوتوو و مافخوازی کورد وەک حیزبی دێموکراتی کوردستانی ئێران بوو کە دژی کۆنەپەرەستی و ستەم خەباتی دەکرد و لە نێو کۆمەڵگای کوردیدا خاوەن پێگە و نفووزی تایبەتی بوو کە ئەوەش بۆ کۆماری ئیسلامی بەو بیرە تەسک و تاریکەیەوە جێگای وێهەڵکردن و قبوول کردن نەبوو.\nــ دوکتور قاسملوو لایەنگری لێبڕاوی مافی مرۆڤ بوو و رێزی بۆ مرۆڤ و مافەکانی دادەنا، مرۆڤێک کە بە لای کۆماری ئیسلامییەوە نە نرخی هەیە و نە ماف و بێجگە لە گوێڕایەڵی ئەرک و مافێکی دیکەی نییە.\nــ دوکتور قاسملوو سیاسەتمەدارێکی بە ئەخلاق، دیپلۆماتێکی بە بڕشت، زمانزانێکی کارامە و خەباتگێڕێکی شوێندانەر بوو، باوەڕی بە مافی نەتەوەکانی ئێرانی هەر وەک نەتەوەی کورد هەبوو لە رەوتی خەباتدا لە ئامڕازی نەشیاو بۆ ئامانجی پیرۆز کەڵکی وەرنەدەگرت، دژی تیرۆر و تەقاندنەوە، مرۆڤڕفێنی و کردەوەی لەو بابەتە بوو، هەوڵی لێکنزیککردنەوەی دێموکراتەکانی دژبەری کۆماری ئیسلامیی دەدا.\nئەو تایبەتمەندییانە ئەگەر بە واقیعی رازێنەرەوەی و ناسێنەرەوەی سیمای دوکتور قاسملوو بوون، لە روانگەی کۆماری ئیسلامییەوە دوکتور قاسملوویان کرد بووە بەربەستێکی پۆڵایین لەسەر رێگای وەدیهێنانی هەموو ئامانج و بەرنامە سەرەڕۆیانە و نادێموکراتیک و دژە مرۆیی‌یەکانی ئەم رێژیمە، بۆیە قاسملوو ئامانجی تیغی تیرۆریزمی ئەو رێژیمە بوو. هەر چەند رێژیم هەمیشە پیلانی بۆ لە ناوبردنی دوکتور قاسملوو و حیزبەکەی هەبوو، بەڵام پیلانی رێژیم بۆ دوکتور قاسملوو لە کوردستان و لە نێو خەڵکی خۆی و پێشمەرگەدا هەرگیز سەرکەوتوو نەبوو، بەڵام بەداخەوە لە دەرەوە و بە بیانووی وتووێژ لە ئوتریش دەرفەتیان لێ‌هێنا و پیلانی تیرۆریان لە سەری بەڕێوە برد.\nهەر کات باس لە تیرۆری دوکتور قاسملوو دەکرێ‌هەڵوێستی نەشیاو و دوور لە پرنسیپەکانی وڵاتێکی دێموکراتێکی وەک ئوتریش خۆی دەرخاتەوە. کە دەوڵەتی ئەو کاتی ئەو وڵاتە پێشی بە کاری دادگا و راگەیشتنی بە پەروەندەی ئەو تیرۆرە گرت و لە پێناو بەرژەوەندیی کاتی و ماددی و مولاحەزاتی سیاسیدا خوێنی ناسراوترین رێبەری دێموکراتی قوربانی کرد، ئەوەش لە کاتێک دایە کە بەڵگەکانی تیرۆری ڤییەن زۆر روونتر و ئاشکراتر لەوانن کە دەزگای قەزایی ئاڵمان لە تیرۆری میکۆنۆس لە دەستیدا بوون.\nدوکتور قاسملوو یەکەم قوربانیی تیرۆریزمی کۆماری ئیسلامی و کۆتایی ئەو تیرۆرانە نەبوو، چونکە دواتریش ژماریەکی بەرچاو لە کەسایەتییەکانی ئێران و کورد تیرۆر کران، بەڵام دەکرێ‌بڵێین دەوڵەتی ئەو کاتی ئوتریش لە درێژە پێدانی کردەوە تیرۆریستییەکانی کۆماری ئیسلامیدا بە شێوەی ناڕاستە‌وخۆ دەوری هەبوو. لەبەر ئەوەی ئەگەر دەزگای قەزایی ئوتریش ئەو سەربەخۆیی و بوێرێ‌دەزگای قەزایی ئاڵمانی هەبوایە رەنگە بینەری ئەو تیرۆرانەی کە دوای تیرۆری دوکتور قاسملوو ئەنجام دران و یەک لەوان تیرۆری دوکتور سادق شەرەفکەندی بوو، نەبوایەین.\nلە ٢٥ ساڵەی تیرۆری دوکتور قاسملوودا پرسیار ئەوەیە ئایا کۆماری ئیسلامیی ئێران لە تیرۆری دوکتور قاسملوو و دوکتور سادق شەرەفکەندی و باقی تێکۆشەرانی حیزبی دێموکراتی کوردستانی ئێران بە مەبەستی ئەسڵی خۆی یانی نەهێشتنی بزووتنەوە‌و خەباتی کورد لە کوردستانی ئێران لە پێناو دابینبوونی دێموکراسی و مافی نەتەوایەتی و شۆردنەوەی بیر و هزری پێشکەوتوانەی قاسملوودا سەرکەتوو بوو؟ وەڵام بێ‌گومان \_'\_'نا\_'\_'یە، چونکە دوکتور قاسملوو بە ئەزموونی خۆی و تاقیکاریی بزووتنەوەکانی دیکە رێبەری تاکەکەسی لە حیزبەکەیدا نەفی و رێبەرایەتیی جەمعی جێگیر کرد بوو، مودیریەتێکی سەردەمییانەی بۆ ئیدارەی حیزب و سەربەخۆیی سیاسی لە حیزبەکەیدا جێگر کردبوو کە بە لە دەستدانی رێبەرێک هەرچەند شوێندانەر، خاوەنی رێبەرایەتیی خۆی بێ و بیر و هزر و باوەڕەکانی دوکتور قاسملووی نەمریش زیاتر لە هەر کاتێکی دیکە حەقانییەت و رەوایی خۆیان سەلماندووە و رۆژ بە رۆژ زیاتر پەرە دەستێن و حیزبەکەی دوکتور قاسملوو لە پاراستنی ئەم رێگا و رێبازەدا شێلگیر و هەر بەم رێگەیەدا هەنگاو دەنێ، نیشانی داوە زامی وەک لەدەستدانی رێبەرانی هەڵدەگرێ، بەڵام بە چۆکدا نایە.\nکۆمەڵانی خەڵکی کوردستان سەرەڕای سەرکوت و فشار، گرتن و زیندانی کردن و تەنانەت ئیعدامی ئازادیخوازانی کورد هەروا هەڵگری بیری دوکتوور قاسملوون و خۆشەویستیی قاسملوو زیاتر و نفووزی حیزبەکەی لە جێگای خۆیەتی و لە راستیدا دوکتور قاسملوو لە بیر و باوەڕدا زیندووە. بەڵام رێژیمی کۆماری ئیسلامیی ئێران لە ماوەی ئەو ٢٥ ساڵەدا زیاتر نێوەڕۆکی کۆنەپەرەستانە و بیری دواکەوتوانەی بۆ بیروڕای گشتی و خەڵکی ئێران دەرکەوتووە، هەرکات و لە هەر شوێنێک باس لە ئاژاوەگێڕی، دەخاڵەت لە کاروباری وڵاتان بە تایبەت لە ناوچەدا، تیرۆر و پشتگری لە تیرۆریزم، ماف پێشلکاری و چوونە سەری رێژەی ئیعدام دێتە گۆڕ ئاماژە بەو رێژیمە دەکەن.\nهەروەها ئەوەش بە تەواوی دەرکەوتووە کە ئاڵوگۆڕ لە مۆرەکانی دەسەڵاتدارەتی رێژیمدا نەیتوانیوە و ناتوانێ ئاڵوگۆڕێک بە قازانجی خەڵکی ئێران و مافەکانیان پێک بێنێ چونکە ئەوەی لە سیاسەت و کردەوەی ئەو رێژیمەدا بەدی دەکرێ لە بیر و باوەڕە دواکەوتووەکانی رێژیمە‌وە سەرچاوە دەگرێ و ئاڵوگۆڕ هەڵناگرێ. بۆیە ئەوانەش کە هەر جارە و بە بیانوویەک ویستوویانە سیمایەکی ریفۆرم هەڵگر بەو رێژیمە و مۆرەکانی ببەخشن ئێستا زۆربەیان هاتوونەتە سەر ئەو باوەڕە کە ئەو رێژیمە ئاڵوگۆڕ هەڵگر نییە. ئایا حەسەن رۆحانی دەرگایەکی بۆ خەڵک و مافەکانیان بە کلیلە تەبلیغاتیەکەی کردەوە یان بە پێچەوانە کلیلەکەی دەرگای نەرمی نواندن و داشکان بۆ دەرەوە ئەویش لەژێر فشاری گەمارۆ ئابوورییەکاندا کردەوە و ها‌وکات رێژەی گرتن و ئیعدام و فشار بۆسەر خەڵکی لە نێوخۆدا بردە سەر. روانگەی دەرەوە لەسەر رێژیم هەرچی بێ لە بەرژەوەندییەکانی ئەوانەوە سەرچاوە دەگرێ و لێبڕاوی لە خەبات دژی ئەو رێژیمەش لە نێوخۆی وڵاتدا لە بەرژەوەدیی نەتەوەکانی ئێران و دێموکراسیخوازانی ئێرانی دایە.\nلە هەلومەرجی ئێستادا ئەوەی پێوەندی بە نەتەوەی کوردەوە هەیە بە خۆشییەوە بە پێچەوانەی حەزی کۆماری ئیسلامی دۆزەکەی لە بڕەودایە و لە بەشێک لە پارچەکانی کوردستان لە حاشاکردن لە بوونی کورد و مافەکانی، بەرەو باس لە شێوەی دابینبوونی مافەکانی لە هەر پارچەیەک لە کوردستان هەنگاوی ناوە و مەسەلەی کورد لە رادەی جیهانیدا زەقتر و جیددیتر هاتوتە گۆڕێ. لەو هەلومەجەدا پێویستە پاڵپشتی کردن و یەکگرتن و یەکڕیزی کورد ئەو رەوتە بەرەو خێرایی زیاتر بەرێ.\nپێویستە کورد لە کوردستانی ئێرانیشدا بەرەو یەکگرتووی پێویست بۆ خەبات دژی رێژیمی کۆماری ئیسلامی هەنگا‌و بنێن و خۆی ئامادە بکا تا بە کردەوە ئەوە وەدی بێنن کە دوکتور قاسملوو هەم لە پێوەندی لەگەڵ هەر چوارپارچەی کوردستان و لە پێوەندی لەگەڵ کورد لە کوردستانی رۆژهەڵات و ئازادی ئێران ئاواتی بو‌و و هەوڵی بۆ دەدا. ئەو ئەرکە ئەگەر هەموو کاتێک پێویست بووە لە هەڵومەرجی ئێستادا کە ناوچە رۆژهەڵاتی نێوەڕاست ئاڵۆز و پڕ کێشەیە و بۆتە گۆڕەپانی ململانێی سیاسی، ئابووری و کۆماری ئیسلامیش بە جیددی بە پشتیوانیکردنی لە دەسەڵاتە نادێموکراتیکەکان و دەستێوەردان لە عێراق و پەرەپێدانی شەڕی مەزهەبی لە ناوچە بە تایبەت لە عێراق و لوبنان و سووریە و ... هەوڵی ئاڵۆزترکردن و ناسەقامگرتوویی زیاتر دەدا، پتر پێویستە.\nحیزبی دێموکراتی کوردستانی ئێران، حیزبی قازی، قاسملوو و شەرەفکەندی لە ٢٥ ساڵەی تیرۆری دوکتور قاسملووی نەمردا پێ‌لەسەر درێژەدانی رێبازی ئەو رێبەرە مەزنە دادەگرێتەوە و تا وەدیهێنانی ئاوات و بیر و بۆچوونەکانی لێبڕاوانە لە خەبات و تێکۆشاندا دەبێ، بە تایبەت کە ئێستا لە رادەی نێونەتەوەییدا ناسراوترە و لە هەر هەڵومەرجێکدا خەڵکی ئێران و رۆڵەکانی نەتەوەی کورد و تەنانەت دونیای دەرەوەش حیسابی تایبەتیی بۆ کورد دەکەن و حیزبی دێموکراتیش بەو تایبەتمەندییانەی کە هەیەتی بۆی هەیە چاوەڕوانی پشتیوانی سیاسی و مەعنەویی هەموو ئازادیخواز و دێموکرات و لایەنگرانی مافی مرۆڤ بێ.\nــ لە ٢٥ ساڵەی تیرۆری دوکتور قاسملووی رێبەردا یادی ئەو رێبەرە بەرز رادەگرین و رێبازی هەروا چرای رێگای خەباتمان دەبێ.\nــ زیندوویی و پەرەسەندوویی بۆ باوەڕە پێشکەوتنخوازانەکانی دوکتور قاسملوو\nــ سەرکەوتن بۆ حیزبی دێموکراتی کوردستانی ئێران، حیزبی قازی، قاسملوو و شەرەفکەندی\n٢٠ی پووشپەڕی ١٣٩٣ی هەتاوی\n١١ی ژووئیەی ٢٠١٤ی زایینی


چی ڕوودەدات ئەگەر سەرۆک ئامادە نەبێت بڕوات؟\nی مانگی یه‌ک ١٩, ٢٠٢١\nسەرەڕای دژایەتییەکی بەرچاوی ئەنجامەکانی هەڵبژاردنی مانگی 11 کە جێگری سەرۆکی پێشوو جۆو بایدن تیایدا سەرکەوتنی بەدەستهێنا، سەرۆک دانۆڵد ترامپ بە نیازە سەرلەبەیانی ڕۆژی چوارشەممە 20 ی مانگی 1 کۆشکی سپی بەجێبهێڵێت.\nئەویش هەمان ڕێچکەی هەمو سەرۆکەکانی پێش خۆی دەگرێتەبەر. هەتا ئێستا لە مێژووی ئەمەریکادا ڕووینەداوە هیچ سەرۆکێک ئامادە نەبێت دەسەڵات ڕادەستی جێگرەوەکەی بکات.\nبەڵام ئایا چی ڕوودەدات ئەگەر دەسەڵات ڕادەست نەکات؟\nبراین کاڵت پرۆفیسۆری یاسا لە زانکۆی مشیگەن دەڵێت " ئامانجی سەرەکی لە داڕشتنی سیستمەکەمان ئەوە بوو پاشایەکمان نەبێت کە ماوەیەکی نادیاری هەبێت. خولی سەرۆکایەتی چوارساڵە، ئەگەر جارێکی تر هەڵبژێردرێتەوە، زۆرباشە، بەڵام ئەگەر نا، ئەوا دەڕوات."\nدەستور، یاسای باڵای ویلایەتە یەکگرتووەکانی ئەمەریکا، دەڵێت دەبێت سەرۆک " لە ماوەی خولێکی چوارساڵیدا دەتوانێت دەسەڵاتی بگرێتە دەست."\nکاڵت گوتیشی " بەندی 20 ی دەستور ئەوە ڕادەگەیەنێت کە دەسەڵاتەکانی لە کاتژمێر 12 ی نیوەڕۆی 20 ی مانگی 1 تەواو دەبێت کاتێک سەرۆکی نوێ سوێندی یاسایی دەخوات و ئەو کەسەی تر ئیدی سەرۆک نامێنێت".\nمێژووناس بروس کەکلیک دەڵێت " پاش ئەوەی سەرۆکی نوێ سوێندی یاسایی دەخوات، ئەو تەلەفۆن بۆ هێزی تایبەت یان لەشکر دەکات سەرۆکی کۆن لە کۆشکی سپی دەربکەن."\nجگە لەوەش داگیکردنی کۆشکی سپی کەسێک ناکات بە سەرۆک.\nکەیت ماسور یاریدەدەری پرۆفیسۆری مێژوو لە زانکۆی Northwestren دەڵێت " ئەوەی کە دەتکات بە سەرۆک سوێندخواردنی یاساییە وەکو سەرۆکی ئەمەریکا لە ئەنجامی ئەو بڕیارانەی کە کێ هەڵبژاردنی بردۆتەوە. دەستوری ئەمەریکا هیچ شتێکی وای تیا نییە کە بڵێت دەبێت سەرۆک لە کۆشکی سپی بیت."\nماسور دەڵێت " دەستور ئاماژە بە نوێنەرانی هەڵبژاردن دەکات، و ئەوە دیاری دەکات چۆن سەرۆکی نوێ هەڵدەبژێردرێت. و ئەگەر ئامادە نەبیت بۆ هاوکاری کردنی ئەو کڵێشەیەی کە لە دەستوردا هاتووە بۆ چۆنیەتی هەڵبژاردنی سەرۆک، ئەوا تۆ سەرپێچی سوێندە یاساییەکەت دەکەیت."\nمێژووناس کەکلیک دەڵێت قورسایی نەریتی سیاسی و ڕای گشتی لەوەدایە ڕێگری دەکات کە سەرۆکەکانی ئەمەریکا لە کاتی خۆیان زیاتر بمێننەوە.\nکەکلیک دەڵێت نەریتە دیموکراسییەکانی وەکو هەڵبژاردنی ئازاد و ڕەوا و گواستنەوەی دەسەڵاتی ئاشتیانە گرنگن بۆ ئەوەی ئەمەریکاییەکان چۆن خۆیان دەبینن. و ئەم نەریتی ڕێزگرتنانە شتێک نین کە بە ئاسانی ڕێگە بدرێت نەمێنن.\nئەو دەشڵێت " ئەگەر تۆ ئەمەریکاییەک بیت، هەر لەو کاتەوەی کە دەچیتە باخچەی ساوایان گوێت لەو چیرۆکانە دەبێت کە ئەمەریکا چۆن بەڕێوە دەچێت و چ جۆرە دەستورێکی دیموکراسی هەیە. و لە ژیانی خۆتدا دەبینیت سەرۆکەکان دەڕۆن و دەسەڵات بەجێدەهێڵن، ئەمە هەموی بەشێکن لە پلانو شکۆمەندی ئەم دەستورە."


دەستچنێکی سەرپێیی بۆ پرۆفیسۆر و زاناکانی کورد!\nThursday, 05.20.2021, 3:10\nزەوی سەرچاوەیە و خاوەن زەویش جووتیار. ئەو جووتیارە سەردەکەوێ کە شارەزایانە و بە ئارەق و تین زەوەیەکەی بکێڵێ و بەرهەمیی لێوەرگرێ. نەتەوەیەک سەردەکەوێ و بەرهەم لە ئەندامانی کۆمەڵگاکەی وەردەگرێ کە خاوەنی سیستمێکی رێکوپێکی پەروەردە و ڕاهێنان بێ. هەروڵاتێک نەتەوەکەی فێری پرسیار و لێکۆلێنەوە و توێژینەوە بوو، بێگومان سەردەکەوێ. زۆرترین زانا و پڕۆفیسۆڕلە وڵاتی ئیسڕائیل، زۆرترین خەڵاتی زانستیی نۆبێلیان وەرگرتوە. وڵاتێک کە لە خاڵی سیفرڕا دەستیان بە بونیادنانەوە کرد و گوێیان نەدا بە هیچ زلهێزێکی جیهانی تا توانیان ئیسڕائیلی ئەو سەردەمە دروست بکەن. کە لە سەتا سی سامان و سەروەتی وڵاتتێکی زلهێزیی وەک ئامریکا هی دانیشتوانی جوولەکەی سەر بە ئیسڕائیلە! زۆرترین خەڵاتی نۆبڵ لە لایان جوولەکەکانی وڵاتی ئیسرائیل کە لە ئامریکا و ئیسڕائیلدا دەژین وەرگێراوە! بە مەزلوومترین گەل لە جیهاندا ئەژمار دەکران، لەو سەردەمەشدا بە بەهێزترین گەل لە سەر گۆی زەوی دێنە حیساب.\nهەروڵاتێک سیستمی پەروەردە و ڕاهێنانی تۆکمە وسەردەمیانە بێ، هیچ هەنگاوێک بەرەو دواوە نانێ. لەم وتارەدا بە هیچ شێوەیەک مەبەست هەڵکێشان وپێداهەڵاگووتن نییە بە وڵاتی ئیسرائیل، بەڵام راستیەکانی دیرۆکئ قسەمان دەگەڵ دەکەن. درۆکردنیش دەگەڵ دیرۆک ئەوەمان بەسەردێنێ، کە لە ماوەی سی ساڵدا بە دەست ئەو دەسەڵاتە کە بەسەر باشووری کوردستان هاتووە.\nمرۆڤ گیانلەبەرێکی نەناسراوە. تا نەیەتە گۆ دیارنییە چی لە باراندا پێیە. مەزنترین زانست بە باوەڕی من ئەزموونی ژیانە بە مەرجێک باش گەورەی بکەین و کاریی پێ بکەین. هەرکەسیش خاوەنی زانست و پلەی باڵای خوێندەواریی بێ، ئەگەر بەکاری نەهێنێ تووشی شکست دەبێ. زۆر جار بە گووتنێک، بە کردارێک، بە هەڵویستیک کەسایەتی مرۆڤەکان خۆیان نیشان دەدەن. زۆر جار ئاکاری نالەبارلە کەسانێک روو دەدا، کە دوور لە چآوەڕوانین! دەکرێ دووکەس یان چەند کەس ساڵەهای ساڵ پێکەوە دۆست وهاوژین وهاوکاروهەمدەم بن، بەڵام رەفتارو کردای کەسایەتیی یەکتر بە باشی شارەزا نەبن. جاری واش هەیە تەنیا هەڵسوکەوتێک دەبێتە بەردی بناغەی کەسێتی لایەنی بەرانبەر بۆ ناسینی ئەو کەسە.\nدوژمنی ناوخۆی کورد لە دوژمنی دەرەکی کورد مەترسیدارترە. تا بەرەنگاریی دوژمنی ناوخۆیی نەبینەوە ناتوانین هەنگاوی سەرکەوتن بنێن. دوژمنی ناوخۆیی تەنیا شەڕی چەکداری نییە لە ئاستی یەکتر.ل ێرەدا مەبەست کەموکورتیە کانی ناوخۆمانە کە بەرۆکیی پێ گرتووین. دەڵێن: دوژمنی زانا بەرزت دەکا و لە سەر دەستی خۆییت دادەنێ، بەڵام دۆستی نەزان بە عەرزت دادەدا!\nمن لەم وتارەدا مەبەستم بێ رێزیی بە هیچ کەس نییە، بەڵام چاوپۆشیی لە راستییەکان ناکەم، چون دەرەقەتی مێژوو نایەم، دیرۆک دەبێ وەک خۆی بنووسرێتەوە و وەک خۆی ببێتە وانەیەک بۆ ژیانێکی ئازاد بۆ داهاتووەکان. لە خوارەوە ناوی چوارکەسایەتی دێنم کە هەرکامیان خاوەنی پلەی پڕۆفیسۆڕێن و خاوەنی دەیان پەرتوکن ، ڕۆڵیان دەئاڵوکۆڕەکانی کۆمەڵگادا هەیە. هەرکامیان بە رادەی پێویستیی خۆیان و ئەو کەسایەتیە کە خۆیان، بۆ خۆیانیان خوڵقاندوە.لێرەدا مەبەستیی سەرەکی تەنیا رەخنەیە لەو کەسانە نەک دژایەتی بێ بۆ ئەو کەسانە.\n1- پڕۆفسۆڕ عەباس وەلی\nپێش هاتنە سەرکاری ئەردۆغانی کوردکوژ، کاک عەباس وەلی لە شاری هەولێڕ بە فەرمانی کەسایەتیەکی وەک نێچیروان بارزانی، لە زانکۆکانی هەولێردا بەرپرسایەتی پێدرابوو، ئەو کات باس لە سنوربەزاندنی باشووری کوردستان بوولە لایان ئەڕتەشی تورکیە، قسە لەسەر هات و نەهات ئەو سوپایە بوو، خەڵک زۆر پەرێشان بوون نەکا ئەو کارە رووبدا. خوێندەوارەکانی زانکۆ کە کاک عەباس بەرپرسیان بوو خۆنیشاندانیان دژی هاتنی سوپای تورکیە ئەنجام دا. هەر زۆر زوو نێچێروان، گزیریی تورکەکان فەرمانی لە سەرکار لادانی کاک عەباسی دەرکرد لە زانکۆکانی هەولێر. پڕۆفسۆڕ عەباسیش ترس دایگرت و لە کورتە ڤیدۆیەکدا گووتی: مەبەستی قوتابیەکانم سیاسیی نەبووە، تەنیا هەستی خۆیان دەربڕیوە. بەوەش نەوەستا بە وتووێژ دەگەڵ گۆڤاری لڤین بە راشکاوی باسی پاڕتی کرێکارانی کوردستانی کرد و زۆر بە دوور لە عەقڵ و چاوەڕوانی گووتی: بەڕێوە بەرانی (PKK)، کەسانێکی ئەحمەقن بە واتای گەوج!\nکاتی ئاوامرۆڤ هیچ رەخنە یان گازەندەیەکی لە کەسانی وەک مەسعود بارزانی و کوڕەکانی تاڵەبانی ناکا. کەسایەتیەکی خوێندەواری کورد پلەی پڕۆفسۆڕی هەیە بە تیکۆشەری کورد بڵێ: (ئەحمەق!) مرۆڤێک دەروونی نەخۆش بێ با رەواڵەتیشی وانیشان نەدا، کوا ئەو مرۆڤە باوەڕی بە پلەی زانست هەیە. کەسانی ئاوا مێژووی نەخۆش بەرهەم دێنن. مێژووی نەخۆشیش تاکی نەخۆش پەروەردە دەکا. تاکی نەخۆشیش، کۆمەڵگای نەخۆش بەرهەم دێنێ. کۆمەڵگاش کە نەخۆش بوو، بنەماڵەی تاڵەبانی و بارزانی جڵەوی دەسەڵات دەگرنە دەست.\n2- پڕۆفسۆر عەلی قەرەداغی\nحاڵ، خاڵی نییە. ئەو کاک عەلییە نەخۆشێکی مەترسیدارە بۆ نەتەوەی کورد. من ئەردۆغانم پێ باشترە، چون راستە و راست دژایەتی کورد دەکا، بەڵام کەسێک خۆی بە زانای ئایینی مسڵمانان جیهان بزانێ و بە زمان کورد بێ و بە مێشک دژی کورد! کوا جێگای باوەڕە؟ نازانم چۆن شەوانە خەوی لێدەکەوێ کاتێک دەبینێ رۆژانە لە بەرچاوی خۆی دژایەتیی کورد لەلایان ئەردۆغانەوە کە سنوری بەزاندووە و عەلی قەرەداغیش دەنگیی لێوە نایە، بە پێچەوانەوە پێیداهەڵ دەڵێ!\nئەو جۆرە پڕۆفسۆڕانە ئەگەر خاوەنی سەدان پەڕتووکیش بن، چۆن پەروەردەی دەستی داگیرکارن ، نەبونیان لە نەبون بۆ کورد قازانجترە.\nبەردی بناغەی فەلسەفە ، زانستی ناسینی ئەقڵ وهوشیاریە، فەلسەفە هیچ کات پێت ناڵێ دژی نەتەوەکەت دۆستی دڕندەترین دوژمنی نەتەوەکەت بە. عەلی قەرەداغی بۆ ئەوەی دژایەتی کورد بکا، دۆستی دژمنی کوردە؟ هیتلێر بەو هەمووە دڕندەییەی خۆیەوە باوەڕی بەو قسەیە نەبووە. هیچ کات دۆستایەتی کەسێکی نەکردوە کە دژمنی نەتەوەکەی بووبێ. ئەدی قەرەداغی بۆ ئاوابیر دەکاتەوە؟ لە یەک رستەدا ئەگەر وەڵامم بۆ ئەو پرسیارەم هەبێ، دەتوانم بڵێم: عەلی قەرەداغی نەخۆشییەکی مەترسیداری دەروونی هەیە، کە لە ڕێگای دژایەتیکردنی نەتەوەکەی خۆیەوە، دۆستایەتی ئەردۆغان بە چارەسەریی دەرونی خۆی دەزانێت و ئەوی بۆخۆی دۆزیوەتەوە.\nمەزنترین خەساری زانستیی کە لە فەلسەفە دەدرێ ئەو جۆرە کەسایەتیانە لێی دەدەن! لە پێگەی قەرەداغیەکاندا دۆزی کورد مانای نییە، پارە و پاراستنی ژیانێکی سەرشۆڕانە قسەی پێیە! کەسێکی کورد وەکو پڕۆفسۆڕ بێ وبڵێ: بۆ خۆم و منداڵەکان و نەوەکانم پارەمان کۆکردۆتەوە تا بە جێژنانە بینێڕین بۆمنداڵی فەلستینیەکان لە غەزە، ئیتر چاوەڕوانیی چی لێدەکرێ؟ کە ئەگەر بە راستی کورد بوایە دەبوو زووتریش بیگوتایە خۆم و منداڵەکانم پارەمان کۆکردۆتەوە بۆ لێقەوماوەکانی رۆژئاوا، یان هەژارەکانی کوردستان.. بەڵام چۆن لە دەست و دەمی کەسێکی ئاوا دێت و دڵی ئوردوگان لە خۆی زویر دەکات؟!\n3- دوکتور فەرهاد پیرباڵ:\nماوەیەکە لە سەر کەناڵی تەلەفیزیۆنی (ئێن ئاڕ تی) چەند پڕۆگڕامێکم بینیوە کە فەرهاد پیرباڵ تێیدا بەشدارە و رۆڵی بەرێوەبردنیشی پێدراوە. گونام لەوەدا نییە کە فەرهاد پیرپاڵ خاوەنی چەند پەڕتوکە ودەستی پێنوسیی هەیە. بەڵام نازانم بۆ وای بەسەرهاتووە؟ بۆ چرکەساتێک لەو پڕۆگڕامەدا هەدادانی نییە،ه ەرچی قسەی ناشیرینە بەسەر زاریدا دێ! ئەوکەسە بەداخەوە تووشی نەخۆشیی هەڵچوون بووە (هەیەجان)، کە نەخۆشیەکی مەترسیدارە، شێوەی جموجوڵەکانی ڕێژەی بەرزیی و نزمیی دەنگیی هاوکات دەگەڵ تووڕەیی، شادی، چێژ،غەم، نەوەستان و... تەواویان نیشانەی نۆرماڵ بوونی ئەو کەسایەتیە نین. خۆش خۆش بە دەنگیی بڵندیش بە خۆیا دەڵێ: من پڕۆفسۆڕم.\nزۆر راستە، ژیان لە باشووری کوردستان لە ژێر دەستی چەتەگەریی بنەماڵەی بارزانی و تاڵەبانی گەلێک دژوارە و مرۆڤ تووشی خەمۆکێی دەکا، بەڵام کەسی خوێندەوار وەک کەسی ئاسایی لە رووداوەکان نانەڕێ. دوکتور فەرهاد دەبوایە بابەتەکان خوێندەوارانە لێک بداتەوە، نەوەک ئەوەی کە ئێستێ بەسەر خۆی هێناوە. هەرچەند سیاسەت لەو سیی ساڵەدا وەک گڵاوی بەسەرهاتووە. ئاکارو لێکدانەوە و هەڵسوکەوتی فەرهاد پیرباڵ وێنەی کەسێکی شارەزا و نووسەر ناچێ. ئەگەر قەرار بێ گەنجەکانمان کەسایەتی ئێستێی فەرهاد پیرباڵ بۆ خۆیان وەک سەرمەشقی ژیان ڕەچاو بکەن، زۆری ناخایەنێ کە باشووری کوردستان پڕ دەبێ دەرد و ئازاری نەخۆشیی هەڵچوون!\n4- پڕۆفسۆڕ مستەفا موسلیم:\nدەڵێن: مریشک هەم هێلکە دەکا، هەمیش جیقن.ئەو بۆچوونە زۆر راستە. شۆڕشگێڕێکی وەک ساڵح موسلیم برای پڕۆفسۆڕێکی وەک مستەفا موسلیمە! چاو لە ژیانی بەرێز ساڵح موسلیم بکەن. چاو لە رابوردوو و ژیانی پڕۆفسۆڕی برای بکەن.عەرز تا ئاسمان جودایە. مستەفا موسلیم لە پڕۆفسۆڕیەکەی خۆی ئەو زانستەی فێری ببوو، تا دژایەتی کردنی نەتەوەکەی خۆی پێبکا، تا کۆچی دوایی کرد هیچ خێرێکی بۆ کورد نەبوو، تەنیا شانازییەکەی ئەوە بوو کە بە بەژن و باڵای ئەردۆغاندا هەڵ بدات وهانی بدا، سەرەتا براکەی خۆی و پاشان کورد لە ناوبەرێ. دوژمنایەتی ئەردۆغان لە کورد بوونی مستەفا موسلیم بە نرخترە.\nئەردۆغان لە بەر چاوانە، کە چۆن دوژمنایەتی کورد دەکا، بەڵام مستەفا موسلیمی بە رواڵەت کورد، کە پڕۆفسۆڕە بە رۆژی رووناک حاشا لە رەگەزیی خۆی دەکا. تەنانەت کەسێکی دڕندەی وەک هیتلێریش ئەو جۆرە کەسانەی پێ خوێڕی بووە.\nئازارەکانی گەلی کورد خاوەنی دووڕوون. ڕوویەک ئەو ئازارانەن، کە لە چەنگ دژمن دەیکێشێن، روویەکی دیکەش ئەو ئازارانەیە کە بە دەستی خۆمان بەسەر خۆمانی دێنین!\nفەلسەفە ناوەندیی زانستیی ئەقڵ ناسیە. فەلسەفە ئامێزە بۆ زانستەکانی سەردەم .لە کۆمەڵگای کوردەواریی خۆماندا قەرەداغی و نموونەی قەرەداغیەکان بەرهەم دێن.زۆر جار دەڵێن، بۆ کێشەی کورد نایەتە چارەسەرکردن؟ من لە سەر ئەو باوەڕم کە سەرەتا خەتای خۆمانە ، پاشان دوژمن تاوانبارە. تا رۆژێک نەتەوەکەمان لە ناهوشیاریدا بژی، بێگومان پڕۆفسۆڕەکانیشمان، ناخواستە دەکەونە تەڵەیەک کە دژمن بۆی راخستووین.\nسیچان وشمەک وگرینگیی زمانی دایکیی


سێ سەرۆكایەتییەكەی عیراق نەگەیشتنە ڕێكەوتن – تۆڕی میدیایی خەڵک\n2018/06/09 - 3:36 PM\nسەرۆكی پەرلەمانی عیراق ناوەڕۆكی كۆبوونەوەی سێ سەرۆكایەتییەكە (كۆمار و پەرلەمان و حكومەت) لەسەر بابەتی هەڵبژاردنەكان و ژماردنەوەی دەستی دەنگەكان ئاشكرادەكات و ڕایدەگەیەنێت، بۆچوونی لایەنەكان وەك یەك نەبوو، ناكۆكیەكان-یش ئاشكرادەكات.\nسەلیم جبوری، سەرۆكی پەرلەمانی عیراق لەدوای كۆبوونەوەكە لە كۆنگرەیەكی ڕۆژنامەوانیدا ڕایگەیاند، دەبێت ڕێز لە ڕێكارە یاساییەكان بگیرێت و وتی، “هێندەی هەوڵ دەدەین بۆ بنیاتنانی دیموكراتی، هێندەش هەوڵ دەدەین ئاژاوە و ناكۆكی لە وڵات دروست نەبێت”.\nوتیشی، “لەسەر بابەتەكان بە چڕی گفتوگۆ كراوە و باس لە دەرەچە یاساییەكان كراوە، بەڵام بۆچوونەكان وەك یەك نەبوون، چونكە هەندێك ڕەخنە لە پەرلەمان دەگرن و هەندێك پێیان وایە هەنگاوەكان توندن و هەندێكی دیكەش پێیان وایە، كە ئەو ڕێوشوێنە یاساییانە پێویست بوون بۆ ڕووبەڕووبوونەوەی كێشەكە”.\nلەسەر دۆسیەی بژاردنەوەی دەنگەكان بەدەست بەپێی هەمواری یاسای هەڵبژاردنەكان، كە ڕۆژی چوار شەممە پەرلەمانی عیراق پەسەندی كرد، ئەمڕۆ هەر سێ سەرۆكایەتییەكە لە كۆشكی سەلام لە بەغدا كۆبوونەوە.\nهەڵمەتی دادپەروەری بۆ پۆستی سەرۆكایەتییەكانی هەرێم چەند مەرجێك ڕادەگەیەنن


پڕۆسه‌ی په‌یجۆری پشتیوانی جه‌ماوه‌ریی بۆ نۆژه‌نكردنه‌وه‌ی دووباره‌ی بازاڕچه‌ی كۆنی مه‌هاباد وه‌ڕێ خرا | پایگاه اطلاع رسانی اصلاح\nپڕۆسه‌ی په‌یجۆری پشتیوانی جه‌ماوه‌ریی بۆ نۆژه‌نكردنه‌وه‌ی دووباره‌ی بازاڕچه‌ی كۆنی مه‌هاباد وه‌ڕێ خرا\nپڕۆسه‌ی په‌یجۆری جه‌وماوه‌ریی «پشتیوانی له نۆژه‌نكردنه‌وه‌ی بازاڕچه‌ی كۆنی مه‌هاباد» له دانیشتنی ئه‌وڕۆ ٢٧ی ڕێبه‌ندانی ١٣٩٩، بۆ سه‌روساماندان به یارمه‌تییه‌كانی خه‌ڵكی بۆ زیانكه‌وتووانی ئاگركه‌وتنه‌وه‌ی بازاڕچه‌ی ئه‌سغه‌ری خرایه گه‌ڕ.\nبه‌پێی ڕاپۆڕتی ئیسلاحوێب به وته‌ی كوردپرس، قایمقامی شاری مه‌هاباد له‌و دانیشتنه‌دا وێڕای جه‌خت له‌وه‌یكه حكومه‌ت له یارمه‌تیدانی زیانكه‌وتووانی بازاڕچه‌ی ئه‌سغه‌ری خۆی هه‌ڵناوێری، وتی: یارمه‌تییه‌كانی خه‌ڵك به‌شێك له قه‌ره‌بووی ئه‌و زیانه‌ن و گه‌ره‌كمانه یارمه‌تییه‌كانی خه‌ڵكی له ڕێی ژماره حسێبی یاساییه‌وه كه له‌ژێر چاودێری قایمقام و لێژنه‌ی بڕواپێكراواندایه، كۆ بكرێته‌وه.\nعاڕف خدرلوو هه‌روه‌ها وتی: دوو ژماره كارتی6037997950171505 بانكی مللی و 6104337427251531 بانكی میلله‌ت بۆ كۆكردنه‌وه‌ی یارمه‌تییه‌كانی خه‌ڵكی له‌ژێر ناوی پڕۆسه‌ی په‌یجۆری جه‌وماوه‌ری خه‌ڵك بۆ پشتیوانی له نۆژه‌نكردنه‌وه‌ی بازاڕچه‌ی كۆنی مه‌هاباد ڕه‌چاو كراون.\nبه‌ڕێوبه‌ری ژووری پێشه‌وه‌رانی مه‌هابادیش له‌و دانیشتنه‌دا وتی: لێژنه‌ی باوه‌ڕپێكراوانی بازاڕ چاوه‌ڕوانییان له حكوومه‌ته كه بۆ نۆژه‌نكردنه‌وه‌ی بازاڕچه هه‌نگاوی پێویست هه‌ڵێنیته‌وه، چونكه بژێوی نزیك به بیست هه‌زار كه‌س له‌و بازاڕچه‌یه‌وه به‌ده‌ست دێت.\nلاجانی وتی به‌پێی ئه‌وه‌یكه هاتنی ساڵی تازه نزیكه، پێویسته گرینگی تایبه‌ت به نۆژه‌نكردنه‌وه‌ی ئه‌و بازاڕچه‌یه بدرێ و جه‌ختی كرد كه: له ڕاستیدا ئه‌و بازاڕچه‌یه ڕێساكانی پێویستی ئه‌ندازیاری تێدا ڕه‌چاو نه‌كرابوو و له‌و بواره‌وه پێویسته چاره‌دۆزی بۆ بكرێ.


بەوێنە؛ كۆنفڕانسی بەهرەی منداڵان لە سلێمانی ئەنجامدرا – تۆڕی میدیایی خەڵک\n2019/09/18 - 5:05 PM\nئەمڕۆ چوار شەممە یەكەمین كۆنفڕانسی بەهرەی منداڵان لەشاری سلێمانی بەڕێوەدەچێت.\nگوڵان ئەنوەر، سەرپەرشتیاری یەكەمین كۆنفڕانسی بەهرەی منداڵان بە(خەڵك)ی ڕاگەیاند، ئەمڕۆ كۆنفڕانسەكەیان ئەنجام دەدەن، كە ئامانج لێی ئەوەیە منداڵان چی لە دڵیاندایە دەریببڕن و بەدایك و باوك و كەسانی دەورووبەریانی بڵێن.\nئاماژەی بەئەوەشدا، لەكۆنفڕانسەكەدا كۆمەڵێك بابەتی جۆراوجۆر پێشكەش دەكرێن لەبارەی حكومەت و پەروەردە، مامەڵەی دایك و باوك لەگەڵ منداڵ، تەكنەلۆجیا و پەروەردە، میدیا و پەروەردە و چەند بابەتێكی دیكەش.\nباسی لەئەوەشكرد، بەداخەوە لێرە منداڵ دروست دەكرێت و بەخێو دەكرێت، كەمتر پەروەردە دەكرێت، ئەمەش زیاتر كاریگەری تەكنەلۆجیایە وای كردووە پەروەردەی منداڵ وەلابنرێت.


گروپی هواوی ئەنجامەكانی كارەكانی لە نیوەی یەكەمی 2018 ئاشكرا دەكات – تۆڕی میدیایی خەڵک\n2018/08/08 - 11:54 AM\nگروپی هواوی ئەنجامی كارەكانی لە نیوەی یەكەمی ساڵی 2018 ئاشكراكرد كەتیایدا كۆمپانیاكە گەشەكردنێكی بەهێزی تۆماركردووە و هەناردەكانی لە بواری مۆبایلدا گەیشتە 95 ملیۆن یەكە .\nبەپێی ئامارەكانی دەزگای نێودەوڵەتی (ICD) هواوی پلەی دووەمی گەورەترین كۆمپانیاكانی مۆبایلی وەرگرت لە چارەكی دووەمی ئەمساڵدا، بەشە بازاڕی هواوی گەیشتە 158%.\nلەوبارەیەوە، “ریتشارد یو” بەڕێوەبەری جێبەجێكاری هواوی رایگەیاند : گروپی هواوی توانایەكی بێ وێنەی لەشەش مانگی رابردوو تۆماركرد بەهۆی گەشەكردنی سەرجەم كارەكانی لەبازاڕەكان و هێڵەكانی بەرهەمهێنان، ئەم سەركەوتنەمان بۆ پابەندبوونمان بە داهێنان دەگەڕێتەوە جگە لە دڵسۆزیمان لەكاركردن.\nوتیشی: هواوی بەردەوام دەبێت لەباشتركردنی بەرهەمكانی تایبەت ئەو مۆبایلانەی كە پاڵپشتن بە تەكنەلۆژیای زیرەكی دەستكرد.\nگرنگترین ئەنجامی كارەكانی هواوی :\n* زنجیرەی مۆبایلی HUAWEI P20 : زنجیرەی مۆبایلی HUAWEI P20 پێشوازیەكی بێ وێنەی لێكرا بەهۆی ئەوەی كەهونەر لەگەڵ تەكنەلۆژیا تێكەڵ دەكات ، ژمارەی هەناردەی مۆبایلی HUAWEI P20 لەسەرتاسەری جیهان گەیشتە 9 ملیۆن یەكە .\n* زنجیرەی مۆبایلی HUAWEI Mate 10 : تازەترین زنجیرەی مۆبایلی HUAWEI Mate تێروانینی تازەی بەدیهێنا لەجیهانی مۆبایلی پاڵپشت بە تەكنەلۆژیای زیرەكی دەستكرد ، ژمارەی هەناردەی مۆبایلی HUAWEI Mate گەیشتە 10 ملیۆن یەكە .\n* زنجیرەی HUAWEI nova : ژمارەی بەكارهێنەرانی مۆبایلی HUAWEI nova لەجیهان گەیشتە 50 ملیۆن بەكارهێنەر كەئەوەش بووە هۆكاری بوژانەوەی بازاڕی مۆبایل لەجۆری مام ناوەندا ، ژمارەی هەناردەی مۆبایلی HUAWEI nova بەرێژەی 60% زیادی كرد .\n* جوانكاریەكانی هواوی بەرێژەی 147% زیادی كردووە لەسەر بنەمای ساڵانە .\n* كارەكانی گروپی هواوی گەشەكردنێكی بێ وێنەی كردووە ، ئێستا هواوی 53 هەزار بازاڕگە بەڕێوەدەبات لەگەڵ 3500 لەبازاڕەكانی ئەزموونی بەكارهێنەران ، كۆمپانیا پلانی هەیە كە 10 هەزار بازاڕی دیكە زیاد بكات لەگەڵ 700 بازاڕی ئەزموونی پێش كۆتایی ساڵی 2018 .\nماركەی هواوی پێشكەوتنی بەرچاو تۆماردەكات\nتوانای بێ وێنەی مۆبایلەكانی جۆری مام ناوەندی هواوی هۆكار بوو لەپێشكەوتنی نرخی ماركەی بازرگانی كۆمپانیا ، ئەوەش بەدیاركەوت لەوەرگرتنی پلەی 25 لەلیستی دەزگای براند فاینانس بۆ بەنرخترین 500 ماركەی بازرگانی لە جیهان لەساڵی 2018 ، هەروەها پلەی 48 بەپێی پۆلینی لیستی براندز بۆ باشترین 100 ماركەی بازرگانی جیهانی ، پلەی 79 بەپێی پۆلینی فۆربس بۆ بەرزترین ماركە بازرگانیەكانی جیهان . شایانی ئاماژەپێكردنە كە هواوی تاكە كۆمپانیای وڵاتی چین بوو كەناوی لەلیستی فۆربیس هەبوو وەك باشترین 100 كۆمپانیا لە جیهاندا .\nگروپی هواوی تازەترین بەرهەمی مۆسیقای عەرەبی دەخاتە نێو خزمەتگوزاریەكانی مۆسیقا لە رۆژهەڵاتی ناوەراست و باكووری ئەفریقیا\n2018/12/16 - 11:59 PM


سه‌نگاوی باوه‌ر ب باڤێل و لاهور ژ بۆ سه‌ركردایه‌تیا حزبێ نینه - دارکا مازی\nسه‌نگاوی باوه‌ر ب باڤێل و لاهور ژ بۆ سه‌ركردایه‌تیا حزبێ نینه\nیه‌كیتیا نشتیمانی یا كوردستانێ ژ سازكرنا كۆنگره‌یا خوه یا 4مین نێزیك دبه و پلان هه‌یه ل 7 دیسامبه‌را ئیسالێ برێڤه بچه، لێ به‌لێ فره‌جه‌مسه‌ری ل گه‌ل نێزیبوونا وه‌ختا كۆنگره‌ی دژوار دبه، ئه‌ڤ یه‌ك ژ داخوه‌یانی یێن ئه‌ندامێن پۆلیتبیرۆ و ئه‌نجوومه‌نا سه‌ركرداتیا ب زه‌لالی تێ دیتن.\nمه‌حموود سەنگاوی، ئەندامێ پۆلیتبیرۆ یا یەکێتیا نشتیمانی هنه‌ك مژار ل ده‌ربارا كۆنگره‌ی زه‌لال كرن و گۆت: «من بریار دابوو کو جارەکە دن خوە ژ بۆ سەرکرداتیا یەنەکێ کاندید نەکم و رێیێ ل هەمبەر گه‌نجێن یەکیتیێ خوەش بکم کو بگه‌هن سەرکرداتیێ، لێ بەلێ نها نە ئەڤ سەردەمە کو ئەز خوە کاندید نەکم ژبۆ سەرکرداتیێ»، ب گۆتنه‌كه دن، سه‌نگاوی ل ڤر ب ئەشکەرە دبێژە کو د ڤێ سەردەمێ دە گه‌نجێن د ناڤا یەکیتیێ دە ب كار سەرکرداتیا یەنەکێ ناهێن کو بێ گومان مەبەستا سەرەکە یا ئاخافتنا سەنگاوی «باڤل تالەبانی و لاهۆرێ شێخ جەنگی» نە.\nهەر وها د بەشەکە دن یا ئاخافتنێن خوە دە سەنگاوی دبێژە کو ئامادەکاریێن ساز کرنا کۆنگرەیا 4مین یا ڤێ پارتیێ ب باشی برێڤە دچن، و ب تەنێ هلبژاردنێن د ناڤا مەلبەندان دا مانە کو كاندید بهێن دەست نیشان کرن ژ بۆ کۆنگرەیێ.\nپاشخستنا كۆنگره‌ی خه‌ته‌ره و بالێن یه‌نكێ ته‌نازولێ ژ بۆ هه‌ڤ ناكن\nسەنگاوی دیسان ئاخافتنا خوە بەردەوام دکە و دبێژە: «ئەم هێڤی دکین کۆنگرە د وەختا خوە دە بێ گرێدان، گەر چەند رۆژان پێش یان پاش بکەڤە، دبە ئەڤ یەک نەبە سەدەما درست بوونا چ پرسگرێکان»، ئانکو ل ڤر ئەڤ ئەندامێ پۆلیتبیرۆ یا یەنەکێ هوشداریێ د دە پارتیا خوە و ژێرە دبێژە گەر کۆنگرە پاشبکەڤە دبە پرسگرێک دەرکەڤن هۆلێ ژ بۆ پارتیێ.\nهەرکو دچە و یەنەکە پێتر نێزی رۆژا گرێدانا کۆنگرەیا خوە دبە، لێ به‌لێ ناکۆکیێن د ناڤبەرا بالو جه‌مسه‌رێن جودا یێن یەنەکێ زەلال تر دەردکەڤن، ئەڤ ناکۆکی یە نها گهانە ئاستەکە پر خه‌ته‌ر کو دبە ببن سەدەما کۆشتن و ئالۆزکرنا رەوشا باشووری کوردستانێ ژبەرکو هەموو بالێن د ناڤا ڤێ پارتیێ دە ل سەر ئاخافتنا خوە مۆکرن و تەنازولێ ژ بۆ بالێ دن ناکن.\nتێ زانین کو پاش مرنا جەلال تالەبانی سەکرەتەرێ گشتی ئێ یەنەکێ ئەڤ پارتی یە پێتر ژ هەر دەمەکە دن کەتیە د ناڤا ئالۆزیێن ناڤخوە دە، ئەڤ ئالۆزی گهان ئاستەکە وها کو بالەکە دیارکری د ناڤا ڤێ پارتیێ دە بێ زڤرین ل سەرکرداتیا یەنەکێ ل سالا 2017ان دە پیتر ژ نیڤا خاکا باشوورێ کوردستانێ د ئیخانەتەکە نشتیمانی دا ب قاسم سولەیمانی یێ بەرپرسێ سپایێ قودسێ ئیرانێ فرۆت، ئەڤ بوو سەدەما وێ یەکێ کو جێگرێ سەکرەتەرێ یەنەکێ کۆسرەت رەسوول عەلی پاش ڤێ ئیخانەتێ بەیانەکە نڤیسکی دەرکەت و تێدا ڤێ گرۆپا یەنەکێ ب «کالفام» ناڤ بکە.


گیان لەدەستدانی کۆلبەرێك لە سنووری ورمی – زاگرۆس پۆست\nماڵەوە / کوردستان / گیان لەدەستدانی کۆلبەرێك لە سنووری ورمی\nگیان لەدەستدانی کۆلبەرێك لە سنووری ورمی\nدوو شه‌ممه 22 تشرینی یه‌كه‌م 2018\tکوردستان, هەواڵ 42 جار خوێنراوه‌ته‌وه\nکۆڵبەرێک خەڵکی ورمی بە هۆی تەقەی راستە وخۆی هێزەکانی رژیم گیانی لەدەستدا .\nکۆڵبەرێك بە ناوی “زەکەریا بەکری کوری عەلی خەڵکی ئاوایی “حەلج” لە سنووری “مەرگوری “ورمی لە بە شی سیلوانا بە هۆی تەقەی راستەوخۆی هێزەکانی رژیم بۆ سەر کاروانێک لە کۆڵبەرانی ئەو ناوچەیە گیان لە دەست دا.\nلە ماوەی مانگی رابردوو نوزدە کۆلبەرە لە ناوچە سنووریە کان بە هۆی تەقەی ڕاستەوخۆی هێزە چەکدارەکانی ڕژیم گیانیان لە دەست داوە ، هێزەکانی رژیم هەر رۆژ لە سەر سنوورە کان بەردەوام هێرش دەکەنە سەر کۆڵبەران و کاسبکارانی کورد، و ڕۆژانە ئەم چینە زەحمەتکێشە دەبنە قوربانی سیاسەتەکانی دژ بە کوردی دەست و پەیوەندییەکانی ڕژیم لە ناوچە کورد نیشەنەکان .


لە سلێمانی 3027 كەس سەردانی كلینكی كۆرۆنایان كردووە – تۆڕی میدیایی خەڵک\nلە سلێمانی 3027 كەس سەردانی كلینكی كۆرۆنایان كردووە\n2020/03/18 - 12:06 PM\nبەمەبەستی ئەنجامدانی پكشنینی كۆرۆنا، لە سەروەختی كردنەوەی و لەماوەی پانزە رۆژی رابردوودا 3027 كەس سەردانی كلینيكی كۆرۆنایان لەكلینیكی عەلی ناجی لە شاری سلێمانی كردووە.\nپێگەی تایبەتی تەندروستی سلێمانی بڵاویكردووەتەوە: لەكلینيكی عەلی ناجی تایبەت بەكۆرۆنا پشكنین بۆ سەرجەم هاوڵاتیان دەكرێت بەتیابەت ئەوانەی لەدەرەوەی وڵات گەڕاونەتەوە، لەگەڵ ئەو كەسانەی گومانی تووشبوونیان بەڤایرۆسی كۆرۆنا لێ دەكرێت و لەماوەی پانزدە رۆژی رابردووشدا 3207 كەس سەردانی ئەو كلینيكەیان كردووە و 1054 نمونە وەرگیراوە و پشكنینان بۆ كراوە.\nستاف و كارمەندانی كلینيكی عەلی ناجی تایبەت بەكۆرۆنا رۆژانە لەكاتژمێر 8ی بەیانی تاوەكو 12ی شەو و بەردەوام لەرۆژانی هەینی و پشووەكاندا كاردەكەن.\nلەسەر بڕیاری د.سەباح نەسرەدین بەرێوبەری گشتی تەندروستی سلێمانی لەماوەی 72 كاتژمێردا لەڕێكەوتی 2-3-2020 كلینكی عەلی ناجی تایبەت بەكۆرۆنا كرایەوە و لە4-3 یەكەم نەخۆش لەو كلینيكە بینرا.\nڤایرۆسی كۆرۆناكلینيكی عەلی ناجیكۆرۆنا\n“نەبوونی متمانەی خەڵك بە بوونی ڤایرۆسەكە، دەگەڕێتەوە بۆ گومان لە بە سیاسیكردنی دۆخەكە”\n2020/07/04 - 8:15 PM\nوەزیری بازرگانی حكومەتی هەرێم لە پشكی گۆڕان ڕایدەگەیەنێت، یاسای چاكسازی خراوەتە بواری جێبەجێكردنەوە، ئەم جارە كۆدەنگی لەسەر چاكسازی هەیە و عەدالەتیش دەچەسپێت، دەشڵێت: “خەڵكێكی زۆر بە ناشایستەیی خانەنشین بوون و هەموو ئەوانە و بندیوار و دوو مووچەییش كۆتاییان دێت”.\nكەمال موسلیم، وەزیری بازرگانی حكومەتی هەرێم بە ماڵپەڕی فەرمی پارتی ڕاگەیاندووە، جێبەجێكرنی یاسای چاكسازی جێگەی خۆی دەگرێت، بەوەی كە بەدیهێنانی عەدالەتە لەنێو فەرمانبەراندا و ئەوانەیشی بە ناحەق سوودمەند بوون لادەبرێن.\nدەشڵێت: “ئەم جارە كۆدەنگی لەسەر چاكسازی هەیە و عەدالەتیش دەچەسپێت و بەهۆی چاكسازییەوە داهاتێكی زۆریش بۆ حكومەت دەگەڕێتەوە، چونكە خەڵكێكی زۆر بە ناشایستەیی خانەنشین بوون و هەموو ئەوانە و بندیوار و دوو مووچەیش كۆتاییان دێت”.\nڕاشیگەیاندووە، لەبارەی ڕەوشی ئێستا و ئەنجامدانی چاكسازی بەردەوام و هەفتانە كۆدەبینەوە و بڕیارەكە هەموومان دەنگمان بۆ چاكسازی داوە، ئەگەر كۆدەنگی لەسەر نەبێت، بۆچی دەنگی بۆ دەدەین، كۆدەنگی لەسەر چاكسازی ھەبووە و ھەموو ئەندامانی ئەنجوومەنی وەزیرانیش دەنگیان بۆ جێبەجێكردنی داوە.\n2020/07/04 - 8:05 PM\nوەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 204 حاڵەتی تووشبوون بە كۆرۆنا تۆماركراوە و 9 كەسیش گیانیان لەدەستداوە.\nوەزارەتی تەندروستی حكومەتی هەرێم لە ڕاگەیەنراوێكدا ئاماژەی بەوەكردووە، هەزار و 569 پشكنین ئەنجامدراوە و دەركەوتووە لە هەولێر 25 كەس و سلێمانی 108 كەس و لە گەرمیان 68 كەس و 3 دهۆك تووشی كۆرۆنا بوون.\nئاشكراشی كردووە، كە 9 حاڵەتی مردن هەبووە لەگەڵ چاكبوونەوەی 268 كەس.\n2020/07/04 - 7:45 PM\nهێزەكانی پاراستنی گەل ڕایدەگەیەنێت، گەریلاكانیان لە دەڤەری چوارچەلای سەر بە هەرێمی زاگرۆس چالاكیان ئەنجامداوە، لە خواكوركیش شەڕێكی قۆرس لەنێوان سوپای توركیا و گەریلادا ڕوویداوە.\nناوەندی ڕاگەیاندن و چاپەمەنی هێزەكانی پاراستنی گەل-هەپەگە لە بارەی چالاكی گەریلاكان و ئۆپڕاسیۆنی سەربازیی سوپای توركیا ڕاگەیەنراوێكی بڵاوكردەوە ڕایگەیاندووە،”هێزەكانیان لە چوارچێوەی هەنگاوی شەهید باگەر و شەهید ڕۆنیادا، لە ٢٧ی حوزەیران لە دەڤەری چوارچەلای سەر بە هەرێمی زاگرۆس لە دژی سوپا چالاكیەكیان ئەنجامدا و لەو چالاكیەدا سەربازێك كوژرا.\nلە خواكورك شەڕێك قورس ڕوویدا\n١ی تەموز لە كاتژمێر ١٠:٣٠ خولەك لە دەڤەری ئەرموشی سەر بە هەرێمی خواكوركی سەر بە هەرێمەكانی پاراستنی مەدیا لەنێوان هێزەكانی ئێمە و داگیركەرانی دەوڵەتی توركدا شەڕێكی قوڕس روویدا. لەو شەڕەدا چەندین سەربازی تورك سزا دران، درونێكی داگیركەرانیش خرایە خوارەوە، دوو لە هەڤاڵانیشمان بە ناوەكانی ماسیرۆ و شاهۆ كە بە قارەمانانە تا دوا گولـلەیان لە دژی داگیركەران شەڕیان كرد، شەهید بوون.\n“لە دێرسم ئۆپڕاسیۆنە داگیركەریەكان بەردەوامن”\n٢٤ی حوزەیران سوپای دەوڵەتی تورك لە دەڤەری نەینكای سەر بە هەرێمی پولوری دەرسم دەستی بە ئۆپڕاسیۆنێكی داگیركاری كرد، سوپای دەوڵەتی تورك بە فڕۆكەی جەنگی و هەلیكوپتەر ناوچەكەیان بوردوومان كرد، داگیركەران دوای بوردوومانەكە، هێزێكی سەربازیی لە ناوچەكە جێگیركرد و دواتر لەنێوان ئەوان و هێزەكانی ئێمەدا شەڕ و پێكدادان ڕوویدا، لەو شەڕەدا ٣ لە هەڤاڵنمان كە بە قارەمانانە شەڕیان كرد، شەهید بوون، ئۆپڕاسیۆنەكە تا ئێستاش بەردەوامە.\nفڕۆكە جەنگیەكانی سوپای دەوڵەتی داگیركەری تورك بەردەوامە لە هێرشە ئاسمانیەكانی بۆ سەر هەرێمەكانی پاراستنی میدیا و لەم چوارچێوەیەدا؛\n٢ی تەموز كاتژمێر ٢٠:٠٠ فڕۆكە جەنگیەكان دەڤەری بەكتورای سەر بە هەرێمی حەفتانین و گردی شەهید زناریان بوردوومان كرد.\n٣ی تەموز فڕۆكە جەنگیەكان لە كاتژمێر ١٠:٣٠ خولەك دەڤەری كوروزەروی هەرێمی زاپ و لە كاتژمێر ١٧:٠٠ دەڤەری ئەشكەوتی بریندارانیان بوردوومان كرد”.\nراپۆرت24 خولەک پێش ئێستا\nهەشت گۆڕانکاری گەورە کە لە پاش تەمەنی ٢٥ ساڵی، خۆڕسکانە لە ژیانتدا ڕوودەدات\nخەڵك – بەشی هەواڵ وەزیری بازرگانی حكومەتی هەرێم لە پشكی گۆڕان ڕایدەگەیەنێت، یاسای چاكسازی خراوەتە بواری جێبەجێكردنەوە، ئەم جارە كۆدەنگی...\nخەڵك- بەشی هەواڵ وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 204 حاڵەتی تووشبوون بە كۆرۆنا تۆماركراوە و...\nخەڵك – بەشی هەواڵ هێزەكانی پاراستنی گەل ڕایدەگەیەنێت، گەریلاكانیان لە دەڤەری چوارچەلای سەر بە هەرێمی زاگرۆس چالاكیان ئەنجامداوە، لە خواكوركیش...